Тималол – medu.uz – Дорилар ҳақида маълумотлар ўзбек тилида\nHome Йўриқномалар Тималол\nПрепаратнинг савдо номи: Тималол\nфаол модда: 100% тимолол моддасига қайта ҳисоблаганда 2,5 мг ёки 5 мг тимолол малеати;\nёрдамчи моддалар: алкилдиметилбензиламмоний хлориди, натрий дигидрофосфати, натрий додекагидрати, инъекция учун сув.\nТаърифи: тиниқ рангсиз ёки бироз бўялган суюқлик.\nФармакотерапевтик гуруҳи: Глаукомага қарши воситалар (β–адренорецепторларнинг блокаторлари).\nТималол – β1– ва β2-адренорецепторларнинг блокатори. Кўзга томизилганида кўз ички босимини, асосан кўз суюқлигини ҳосил бўлишини камайиши ҳисобига камайтиради. Самараси цилиар тўқиманинг қондан натрийни кўз ички суюқлигига фаол ташилишини амалга оширувчи аденилатциклаза тизимини ингибиция қилиниши билан боғлиқ бўлиб, бу кўз суюқлигини ҳосил бўлиш жараёнини пасайишига олиб келади. Аккомодацияга, рефракция ва қорачиқнинг ўлчамига таъсир қилмайди. Кўзга томизилганида ошган кўз ички босимини ҳам, меъёрдаги кўз ички босимини ҳам пасайтиради. Босимни пасайиши аккомодацияга аҳамиятли таъсир қилмасдан амалга оширилади, бу миотик таъсирли глаукомага қарши бошқа препаратлар билан солиштирганда уларга нисбатан афзаллиги ҳисобланади.\nПрепаратнинг таъсири томизилгандан кейин 20 минут ўтгач намоён бўлади. Максимал самараси 1-2 соатдан кейин аниқланади ва 8 дан 24 соатгача давом этади.\nТимололнинг концентрацияси қон плазмасида тавсия қилинган дозада махаллий қўлланилганда амалда аниқланмайди (2 нг/мг дан кам). Тимолол малеати ва унинг метаболитлари кўпроқ буйраклар орқали чиқарилади.\nКўз гипертензияси, сурункали очиқ бурчакли глаукома ва иккиламчи глаукоманинг баъзи ҳолларида қўлланади.\nДиққат! Сақланганида қўллашни бошлашдан олдин флакон қопқоқчаси зич буралмасин! Биринчи марта қўллашдан олдин у максимал буралади. Бунда қопқоқчанинг ички томонидаги тиғ тешик ҳосил қилади. Қўллашдан бевосита олдин флаконни кафтда, препарат тана ҳароратигача исигунча ушлаб туриш керак. Қопқоқча буралади, ечилади ва флакон корпусига секин босиб эритма кўзга томизилади. Томизилгандан кейин қопқоқча зич буралади ва препарат йўриқномада кўрсатилган тавсияга мувофиқ сақланади. Кўз томчиларини гигиена қоидаларига максимал риоя қилиб қўллаш керак. Томизгичнинг учи биронта юзага теккизилмасин.\nДаволашнинг бошида 0,25% ли эритма шикастланган кўзнинг конъюктива қопчасига 1 томчидан кунига 2 марта томизилади. Кўзни ички босими барқарорлашганидан кейин доза кунига 1 марта 1 томчигача пасайтирилиши мумкин. 0,25% ли эритма қўллаганида самара бўлмаган ҳолда, 0,5% ли эритмани кунига 1 томчидан 1-2 марта қўллаш мумкин. Агарда кўз ички босими адекват назорат қилинмаса, миотик воситалар, эпинефрин, карбоангидразанинг тизимли ингибиторларини қўллаш билан йўлдош терапияни бошлаш мумкин. Даволаш курсини шифокор шахсий белгилайди.\nТималол қўлланганида қуйидаги ножўя кўринишлари пайдо бўлиши мумкин.\nПрепарат қўлланганида қуйидаги ножўя реакциялар кузатилади:\nўзига хос умумий бузилишлар: бош оғриғи, астения, кўкракда оғриқ;\nюрак-қон томир тизими томонидан бузилишлар: брадикардия, аритмия, артериал гипотензия, синкопе, юрак блокадаси, инсульт, бош мия ишемияси, турғун юрак етишмовчилиги, юракни тез уриши, юракни тўхташи;\nмеъда-ичак йўллари томонидан бузилишлар: диарея, кўнгил айниши;\nнерв тизими томонидан бузилишлар ва рухий бузилишлар: бош айланиши, gravis миастениясини объектив ва субъектив симптоматикасини кучайиши, парестезия, депрессия;\nтери томонидан бузилишлар: тарқалган ва чекланган тошмаларни ўз ичига олувчи юқори сезувчанлик; эшакеми, каллик;\nнафас йўллари томонидан, торакал ва медиастинал бузилишлар: бронхоспазм (айниқса, илгари ўпка касалликлари бўлган беморларда), нафас етишмовчилиги, диспноэ, бурунни битиши, йўтал;\nэндокрин бузилишлар: инсулинга қарам қандли диабети бўлган беморларда гипогликемиянинг яширин симптомлари;\nофтальмологик бузилишлар: конъюнктивит, блефарит, кератит, блефароптоз, шох парданинг сезувчанлигини бузилиши, кўришни бузилиши, шу жумладан рефракцияни бузилиши (айрим ҳолларда миотик воситаларни қўллаш билан даволашни тўхтатиш туфайли), диплопия, птоз.\nБронхиал астма; ўпканинг сурункали обструктив касалликлари; синусли брадикардия, иккинчи ва учинчи даражали атриовентрикуляр блокада, оғир юрак етишмовчилиги, кардиоген шок; препаратнинг компонентларига шахсий сезувчанлик. Болалар, ҳомиладорлик ва лактация даврида қўллаш мумкин эмас (ушбу тоифа пациентларда препаратни қўллаш бўйича етарли тажрибани йўқлиги туфайли).\nЭпинефрин билан йўлдош қўлланганида мидриаз ривожланишини чақириши мумкин. Тималол монотерапия сифатида қўлланганида мидриазни чақирмайди. Тималол тизимли β-блокаторларнинг таъсирини ошириши мумкин.\nβ–блокаторлар оғиз орқали қўллангандаги маълум ўзаро таъсирлари, тимолол махаллий қўлланганида хам кузатилиши мумкин.\nМаҳаллий қўлланувчи β-блокаторлар тизимли сўрилиши мумкин. Шундай қилиб, препарат махаллий қўллаганида β-адренорецепторларнинг блокаторларини тизимли қўлланганидек ножўя реакциялар пайдо бўлиши мумкин, айниқса бу бронхиал астма ва юрак-қон томир етишмовчилиги бўлган беморларга таалуқли. Тималолни тизимли сўрилишини камайтириш учун томизилганидан кейин қовоқларни ёпиш ва бармоқ билан кўз ёши каналини икки минутга босиш керак. Пациентлар икки маҳаллий офтальмологик β-адренорецепторларнинг блокаторини бир вақтда қўллашлари мумкин эмас.\nβ-адренорецепторларнинг блокаторларини қўшимча қабул қилаётган ёки β-адренорецепторларнинг блокаторларини қўллаш чекланган беморларда мунтазам мониторинг ўтказиш керак.\nБош мия қон айланишининг бузилиши бўлган беморларга препаратни эҳтиёткорлик билан буюриш керак. Агарда Тималол кўз томчилари қўлланганида бош мия қон айланишининг пасайишини симптомлари кузатилса, даволашнинг муқобил усулларни кўриш керак.\nТималол кўз томчилари миастенияли беморларда қўлланганида мушаклар заифлигини ошиши, яъни: кўзларда иккита бўлиб кўриниш, птоз ва умумий ҳолсизлик ҳоллари кузатилади.\nТималол амалда кўз қорачиғига таъсир қилмайди. Агарда Тималол ёпиқ бурчакли глаукомада ошган кўз ички босимининг пасайтириш учун қўлланса, уни миотик билан бирга қўллаш керак.\nБошқа глаукомага қарши препаратлар қўлланганида ҳам, баъзи беморларда узоқ вақт даволашдан кейин Тималолга сезувчанликни пасайиши кузатилади. Умумий анестезиядан олдин β-адренорецепторларнинг блокаторларини қўллашни аста-секин тўхтатиш керак, чунки улар β-адреномиметиклар билан симпатик тизими рецепторларини рағбатлантиришга юракнинг реакция қобилияти лаёқатини пасайтиради.\nЮмшоқ контакт линзалардан фойдаланиш тавсия қилинмайди, чунки препарат таркибига кирувчи консервант уларнинг тиниқлигини камайтириши мумкин. Қаттиқ контакт линзаларни Тималолни қўллашдан олдин ечиш ва кўз томчилари томизилгандан кейин 15 минут ўтгач тақиш керак.\nҲомиладорлик ёки эмизиш даврида қўлланиши. Қўллаш тажрибаси етарли бўлмаганлиги туфайли, ҳомиладорлик ва эмизиш даврида Тималол фақат кутилаётган терапевтик самара, ҳомила/бола учун потенциал хавфдан ахамиятли устун бўлгандагина қўллаш мумкин.\nАвтотранспортни бошқаришда ёки бошқа механизмлар билан ишлашда реакция тезлигига таъсир қилиш қобилияти. Препарат томизилганидан кейин кўришни хиралашиши пайдо бўлиши мумкин, шунинг учун автотранспорт ёки механизмларни, кўриш қобилияти аниқ тиклангунича бошқариш мумкин эмас.\nБолалар. Болаларда препаратни самарадорлиги ва хавфсизлиги аниқланмаган.\nТималол қўлланганида β-блокаторларга хос ножўя самаралар пайдо бўлиши мумкин.\nКўз томчилари 0,25% ва 0,5%. 5 мл, 8 мл ёки 10 мл дан полимер флаконларда. Ҳар бир флакон қўллаш бўйича йўриқномаси билан бирга картон қутига жойланган.\nФлакон очилганидан кейин препаратни 1 ой давомида қўллансин.


Қозоғистон ОАВ мамлакат жанубидаги тўқнашувларни этник қирғинлар деб аташдан қочди (тўплам)\n- Тошкентда театрни ҳайдаб чиқаришмоқда, ҳукумат эса, бундан норози бўлганлар "давлатга қарши агитация қилмоқда" деб айтмоқда. (видео Настоящее время)\n- Қозоғистон ОАВ мамлакат жанубидаги тўқнашувларни этник қирғинлар деб аташдан қочди. (видео Настоящее время)\n- Баҳром Ҳамроев билан ҳақиқий суҳбат. Москва шаҳрида «резинали хонадон» ташкил этганликда айбланаётган инсон ҳуқуқлари фаоли, Халқаро «Мемориал» ташкилотининг ходими Баҳром Ҳамроевга қарши жиноий иш тўхтатилди. Баҳром билан Андрей Королев суҳбатлашди. (видео Ўз)


OzodDayjest: Олий суд ижтимоий тармоқлардаги айрим саҳифаларни тақиқлади\nВазир ўринбосари сўнгги 25 йилда маданий меросни муҳофаза қилиш тизими инқирозга учраганини тан олди. Вазир Шодмонов ўз вазифасига совуққон шифокорлар юзасидан саволга тутилди. Жорий ҳафта матбуот шу каби воқеалар ҳақида хабар берди.\nВазир ўринбосари маданий меросни муҳофаза қилиш борасида муаммолар жуда кўп эканини тан олди\nЎзбекистоннинг маданий, моддий ва номоддий меросини муҳофаза қилиш борасида муаммолар жуда кўп, деб ҳисоблайди Маданият вазири ўринбосари Камола Оқилова (“Даракчи”, 21 март).\nҚайд этилишича, бу муаммолар сўнгги чорак аср давомида йиғилган. “Меросимизни сақлаш тизими юртимиз мустақиллигининг 25 йилида яроқсиз аҳволга келиб қолди, у буткул йўқолган десак ҳам бўлади.\nЎтган асрнинг 90-йилларида Ўзбекистон архитектура ёдгорликларини реставрациялаш бўйича лойиҳалаш илмий-тадқиқот институти ёпилган. Натижада бу соҳадаги малакали мутахассислар жуда кам қолган” дейди вазир ўринбосари.\nАйтилишича, айни пайтда маданий мерос объектларини муҳофаза қилиш тизимини тиклашга ҳаракат қилинмоқда.\nЭслатиб ўтамиз, бир неча кун аввал “Миллий тикланиш” партияси раиси Сарвар Отамуродов Маданият вазирлигининг маданий мерос объектларини муҳофаза этиш йўналишидаги фаолиятини кескин танқид қилган эди.\nЭкстремистик саҳифалар рўйхати Олий суд ва Адлия вазирлиги сайтида эълон қилинади\nЎзбекистон Олий суди ижтимоий тармоқларда экстремизм ва терроризмни тарғиб қилувчи профиль, канал ва саҳифаларни мамлакат ҳудудида тарқатиш, сақлаш ва намойиш этишни тақиқлаш ҳақида қарор қабул қилди (“Ҳуқуқ”, 21 март).\nУшбу қарор Бош прокуратура аризасига кўра қабул қилинган. “Мазкур қарор қонуний кучга кирганидан сўнг экстремистик ва террористик деб топилган профиль, канал ва саҳифаларнинг рўйхати Адлия вазирлиги ҳамда Олий суднинг расмий веб-сайтларида эълон қилинади” деб хабар беради Бош прокуратура вакили Хушнур Максудов.\nОлий суднинг бу борадаги қарори қачон кучга кириши очиқланмаган.\nҚайд этилишича, Телеграм тармоғидаги “Абу Салоҳ дарслари”, “Жаннат ошиқлари”, “Шом овози”, “Тавҳид ва жиҳод” профиллари, шунингдек, Youtube ва Facebook’даги “Агар айтсалар айтгин”, “Ҳукм кимники”, “Саҳобалар жиҳодидан лавҳалар”, “Шом фазилатлари”, “Қуръондаги қиссалар”, “Тўғри манҳаж” мавзуларидаги маърузалар экстремистик ғоялар тарғиб этилган.\nВазир Шодмонов ўз вазифасига совуққон шифокорлар юзасидан саволга тутилди\nСоғлиқни сақлаш вазири Алишер Шодмонов соҳа вакилларига жисмоний тазйиқлар кўпайиб бораётгани, хусусан, 2017-2018 йилларда 300 га яқин ҳолатда беморлар ва уларнинг яқинлари томонидан тиббиёт ходимларига тажовуз қилинганини маълум қилди (“Оила даврасида”, 21 март).\nМаҳаллий матбуот мазкур ҳолатни рад этмаган ҳолда, вазирни соҳадаги муаммоларга ҳам эътибор қаратишга ундаган.\n“Вақтида кимгадир тиббий хизмат кўрсатишдан бўйин товлаётган шифокорлар, шифохоналардаги узундан-узоқ навбатлару таниш-билишчиликлар кўринишидаги “айрим” муаммоларни ҳам сиз айтаётган масала билан биргаликда олиб чиқсангиз адолатдан бўлмайдими? Сўнгги йилларда аҳолиси сезиларли кўпайган Сергели ва бошқа шунга ўхшаш туманларда битта ҳам болалар шифохонаси йўқлигидан сизнинг хабарингиз борми?” дейилади вазирга йўлланган очиқ хатда.\nМуаллиф вазирдан, шунингдек, тиббиёт вакилларининг айби билан ҳаётдан бевақт кўз юмганлар сони бўйича ҳам статистикани тақдим этишни сўраган.\n“Ҳуқуқ билан бурч ҳамиша ёнма-ён туриши зарур. Шифокорларга тажовузлар кўпаймоқдами, демак, соҳада ҳал этилиши шарт бўлган талай муаммолар бор” деб ёзади муаллиф.


Муслима аёл фақат мусулмон эркак билангина турмуш қуриши мумкин. Ғайридийн эркакка эрга тегиш муслима аёлга қаттиқ ман қилинган. Бу борада эркак аҳли китоб бўлса ҳам бўлмайди. Мусулмон эркак масиҳия ёки яҳудия аёлга уйланса бўлади. Аммо муслима аёл масиҳий ёки яҳудий эркакка турмушга чиқиши мумкин эмас. «Нима учун?» деган савол пайдо бўлиши турган гап. Жавоб қуйидагича:\nИслом ўзидан олдинги дийнларни тан олади. Жумладан, масиҳий ва яҳудий дийнларини ҳам тан олади. Масиҳий ва яҳудий дийнлари эса Ислом дийнини тан олмайдилар.\nШу асосда масиҳий ёки яҳудий аёлга уйланган мусулмон эркак ўз хотинининг дийнини тан олади ва ҳурмат қилади. Шунингдек, унинг илоҳий китоби – Инжил ёки Тавротни, Пайғамбари Ийсо алайҳиссалом ёки Мусо алайҳиссаломларни ҳам тан олади ва ҳурмат қилади.\nМасиҳий ёки яҳудий эркак эса Ислом дийнини ҳам, Қуръони Каримни ҳам тан олмайди, ҳурмат ҳам қилмайди, аксинча, ҳақорат қилади. Муҳаммад соллаллоҳу алайҳи васалламни ҳам тан олмайди, ҳурмат қилмайди. Аксинча, алдамчи, фирибгар ва хотинбоз, деб ҳақорат қилади. Бундай ҳолда муслима аёл у билан қандай қилиб турмуш қила олади?\nҚолаверса, Ислом масиҳий ва яҳудий аёлга мусулмон эркак билан яшаш давомида унинг барча ҳуқуқларини ҳимоя қилувчи, дийни, эрки, моли ва бошқа нарсаларнинг дахлсизлигини таъминловчи очиқ-ойдин қонун-қоидаларни жорий қилиб қўйган.\nМасиҳий ва яҳудий дийнларида эса бу нарсалар ҳақида бир оғиз ҳам сўз йўқ. Бундай ҳолда муслима аёлни қандай қилиб масиҳий ёки яҳудий эркакнинг қўлига топшириш мумкин?


Нопок ходимлар тозаланмоқда !\nЯхши биламиз, кейинги вақтларда коррупция иллатига ўралашиб қолгани мансабдор шахларнинг жиноий қилмишлари ҳақида ОАВда тез-тез хабарлар бериб борилмоқда ва хабарларнинг бирида МИБ Наманган вилоят бошқармаси тизтмида ишлаётган бўлими бошлиғи ўринбосарининг жиноят устида ушланганлиги ҳам қайд этилди.\nХабарингиз бор бундан 1 ой олдин ижро ҳаракатлари даврида юзага келган вазият сабаб, Наманган шаҳрида марҳума Г.Дедабоева ўз жонига қасд қилган эди.\nБу ташвишли ҳолат бўйича МИБ марказий маҳкамаси Ишчи гуруҳи томонидан Наманган вилоят бошқармаси тизимида ходимларининг хатти-ҳаракатлари юзасидан хизмат текшируви ўтказилди.\nШу билан бирга, МИБ маҳкамаси Ишчи гуруҳи Наманган вилоятидаги ходимларининг ҳаракатларини, ишга бўлган муносабат, касб маданияти ва коррупцион ҳолатларга йўл қўяётганларга қатъий чоралар кўрилишини белгилаб олди.\nЮқоридаги хабарга келсак, ҳақиқатдан ҳам, ҳуқуқни муҳофаза қилувчи органлар билан ҳамкорликда олиб борилган тезкор тадбирлар натижасида, жорий йилнинг 05 октябрь куни МИБ Мингбулоқ туман бўлими бошлиғи ўринбосари У.Р. фуқаро М.К.га қарашли масъулияти чекланган жамиятда юзага келган 898 млн. 919 минг сўмлик солиқ қарздорлигини ундириш ҳақидаги ижро ҳужжати юзасидан қарздорликни ёпиб эвазига 3.000 АҚШ доллари талаб қилиб, 1000 АҚШ доллари ва 2.230.000 сўмни воситачи орқали олиб, қолган 2000 АҚШ долларини олган вақтида жиноят устида ашёвий далиллар билан ушланган.\nМазкур ҳолат юзасидан 05.10.2020 йилда Мингбулоқ туман бўлими бошлиғи ўринбосари У.Р.га нисбатан Ўзбекистон Республикаси Жиноят Кодексининг 210-моддаси 3-қисми билан жиноят иши қўзғатилиб, тергов ҳаракатлари олиб борилмоқда.


Чиқиндиларни қайта ишлаш ҳали тўла ўзлаштирилмаган соҳа\n12 Апр 2019 12605\nИнсоният сайёрамиздаги қаттиқ маиший чиқиндилар (ҚМЧ) билан ҳазиллашиб бўлмаслигини аллақачон тушунди. Яқин вақтдан бошлаб дунёнинг етакчи давлатлари ушбу муаммога ечим топиш учун уни қайта ишлаш ва утилизация қилиш йўлларини қидира бошлади. Бизнинг олимларимиз ҳам ўз усулларини ишлаб чиқмоқда. Улардан бири «Маданиятли жамиятда чиқиндиларнинг айланиши»дир.\nЎзбекистонда у хоҳ рухсат билан ёки рухсатсиз бўлсин, чиқиндихоналарни тўлдириб юбориш учун шарт-шароит йўқ. Хўш, унда нимага эгамиз? Ишларни бажаришнинг мувофиқ келмайдиган, маънан эскирган тизими ва ҳаётга татбиқ этилиши керак бўлган яхши ғояларга.\nУшбу ташаббуслар камхарж. Асосий харажатлар анча паст ва улар давлатнинг эмас, балки корхона ҳамда бизнесменлар зиммасига тушади. Кейингилари эса мамлакатда янги ўзаро муносабатларнинг пайдо бўлишини мувофиқлаштиради. Улар дарвоқе, содда ва малол келмайдиган, аҳолини маиший чиқиндиларни саралашга ва сотишга жалб қилишга йўналтирилган.\nБир томондан, ишлаб чиқариш ва истеъмол чиқиндилари, биринчи галда маиший чиқиндилар таркиби – бу вақт ўтиши билан хавфлилик даражаси орта борадиган маҳсулотлардир. Картошка пўчоқлари ва полиэтилен пакетлар – жуда хавфли материаллар ҳисобланади. Бошқа томондан, ҚМЧ иккиламчи хомашё ҳисобланади ва чиқиндилар уюмини ҳосил қилиш эмас, балки бундай маҳсулотларни тезда қайта ишлаш фойдалироқ.\nЧиқиндихоналардан биогаз (метан ва карбонат ангидрид 4:1 нисбатда) ажралади. У атмосферадаги буғхона эффектини оширади ва сайёра иқлими ўзгаришидаги салбий жараённи тезлаштиради.\nАҳолининг ҳам маиший чиқиндилар билан ишлашида бошланғич босқичда – ўз уйи ошхонасида эътиборсизлик кузатилади. Чиқинди челакка турли ишлатиб бўлинган нарсаларни аралаш ҳолда ташлаймиз. Бундай қилиш керак эмас! Шунда чиқинди полигонларида уларни саралашга тўғри келмайди.\nМакулатура, темир-терсак, шиша идишлар, латта-путта, турли пластиклар, рангдор металлар, симобли чироқларни алоҳида топшириш зарур... Ва энг асосийси, мева-сабзавотлар чиқиндилари, шунингдек, юқори сифатли органик ўғит олиш хомашёси сифатида талабга жавоб бермайдиган озиқ-овқат маҳсулотларини ҳам.\nҚМЧ бунинг учун мўлжалланган ишлаб чиқаришга топширилиши керак: макулатура – қоғоз-картон комбинатига, латта-путталар – тўқимачиларга, шиша синиқлари – шишасозларга, рангли ва қора металлни ҳам ўз заводлари олиб кетади, компостланган чиқиндиларни эса органик ўғитлар фабрикалари қабул қилади.\nЮқорида санаб ўтилган иккиламчи хомашёни аҳоли қаерлардадир бозорларда эмас, балки бир қадамгина жойга олиб бориб топширадилар. Махсус корхоналарнинг тарозили юк машиналари белгиланган вақтларда микрорайонлар ҳовлиларига келади ва аҳолидан иккиламчи хомашёни харид қилади. Масалан, бир қадам жой технологиясини ўзлаштириб олган кўчадаги сут-қатиқ сотувчиларга ўхшаб. Сут маҳсулотлари эрталаб соат еттида ҳар бир уй ва подъездлар олдига етказиб келинади. Бунда ҳам худди шундай – махсус сигнални эшитиб, кийимларни ҳам алмаштириб ўтирмай, картошка пўчоқларини топшираверасиз.\nЮқорида тилга олинган фикрлар ишлаб чиқариш ва истеъмол чиқиндилари билан ишлашнинг фундаментал, исбот талаб этилмайдиган қоидасига амал қилинишига олиб келади:\n- исталган корхонанинг доимий асосда ўз фаолиятидан ҳосил бўлган чиқиндиларни йиғиш ва қайта ишлашни ташкил этиши шарт;\n- ҚМЧ айланиши уларнинг аралашиб кетишига йўл қўймайди. Вақт ўтиши билан улар уюмларга айланади. Буни тўхтатиш лозим.\nХўш, ишни нимадан бошлаш лозим? Халқ орасида янгисини қурмай туриб, эскисини бузма, деган гап бор. Шу боис аввало, махсус корхоналарнинг ўзи, юк автомобилларидан фойдаланган ҳолда ҳеч қандай воситачиларсиз аҳолидан тўғридан-тўғри иккиламчи хомашёни қабул қилишини йўлга қўйиш лозим. Ва шу билан бирга чиқиндилар борасида тушунмовчиликлар юзага келмаслиги учун ҳар қандай шароитда ҳам амалдаги ҚМЧни йиғиш тизимидан воз кечмаслик керак.\nТурли мамлакатлар турли омилларнинг ва аввало, чиқиндиларнинг атроф-муҳитга салбий таъсир кўрсатишини камайтиришга ҳар хил ёндашадилар. Бугун Швеция ва Сингапур етакчилар қаторида. Швецияда бу юмшоқроқ усулда, яъни ҚМЧ қайта ишлашни ташкил этиш, аҳоли ўртасида тушунтириш ишларини олиб бориш йўли билан амалга оширилаётган бўлса, Сингапур экологик кўрсаткичларни яхшилашга қаттиқ усул – жарималар, тақиқлар ва жазолашлар билан эришган. Бизнинг мамлакатга бундай усулларнинг аралаш қўлланилиши мос келади.\nДавлатимиз Президентининг 2018 йил 18 майдаги «Маиший чиқиндилар билан боғлиқ ишларни амалга ошириш тизимини янада такомиллаштириш чора-тадбирлари тўғрисида»ги қарори соҳада кескин олға интилиш ясади. Аҳоли пунктларида санитария ҳолати даражасини кўтаришга тўсқинлик қилувчи тизимдаги кўпгина муаммоларнинг ҳал этилиши билан бир қаторда пластик пакетларга ҳам «уруш» эълон қилинди.\nХусусан, 2019 йилнинг январидан бошлаб полимер плёнкадан ясалган пакетларни бепул бериш, шунингдек, унинг нархини харид қилинган товарлар баҳосига қўшиш ва ўз таннархидан паст баҳода сотиш тақиқланди.\nТўғри, бундай пакетлар кундалик турмушимизда бизга асқотади, аммо уларнинг шаҳар, ва умуман, табиатнинг одатийга айланаётган манзара касб этишига асло йўл қўйиб бўлмайди. Йўл четлари, дарё қирғоқлари ва дам олиш масканлари улар билан тўлиб кетган.\nБундан ташқари, мамлакатимиз ҳудудларида қалинлиги 40 микрондан паст бўлган полимер плёнкалардан пакетлар ишлаб чиқариш ҳам ҳужжат билан тақиқланган. Бу мазкур махсулотни утилизация қилишга қизиқишни оширишга ёрдам беради. Чунки етарлича зичликка эга бўлмаган пакетларни қайта ишлаш иқтисодий жиҳатдан самарасиз ҳамдир.\nҒалати вазият: эски телевизорлар, музлатгичлар, кондиционерлар, чангютгичлар, шиналар ва бошқа техникалар анчадан бери чиқиндихоналарда ётмайдиган бўлган. Бу рўйхатга пластик пакетлар ҳам қўшилиши мумкин. Мева-сабзавотлар ва бошқа компостласа бўладиган чиқиндилар эса тадбиркорлар томонидан ҳали қамраб олинмаган. Хуллас, ўтказиб юборилганларни зудликда тўғрилаш талаб этилади.\nШу билан бир қаторда иккиламчи хомашё йиғиш амалиётини ўзгартириш, чиқиндилар айланишида муҳим бўғинга айланадиган аҳоли учун бир қадам технологиясини жорий этиш лозим.


Мафия сардори (Ўн учинчи қисм) | euroasia.me | Яндекс Дзен\n200 read the story to the endThat's 67% of the total page views\nБеш-олти учрашувдан кейин ҳам Бўрон ҳеч бир ортиқча ҳаракат қилмади. Бунақанги шоҳона ўтиришларнинг сабабини қиз ҳеч тушунолмасди. Бўрон ҳамиша у ёқ-бу ёқдан гапирар, латифалар айтиб кулдирарди. Шундай кунларнинг бирида сабри чидамаган қизнинг ўзи эндиликда анча қадрдон бўлиб қолган, бир қарашда олижаноб инсон кўринган Бўрондан зиёфатлар сабабини сўради.\n— Мен ҳам одамман, — деди Бўрон чуқур тин олиб, — шундай экан, одамга ўхшаб ўтиришга ҳақим бор. Ҳар куни қовоқ-тумшуқ қилиб кутиб оладиган оила, иш деб жонни ҳалак қилишдан чарчадим. Маза қилиб гаплашадиган самимий суҳбатдошнинг гадосиман.\n— Мен... Мен ҳам бир куни жонингизга тегиб қолсам керак. Кўриниб турибди, таъбингиз жудаям нозик. “Ортиқча гап айтиб қўймадимми?” — деб ўйлаб юраман.\nБўрон кулди, сўнг:\n— Қўлингиздан келмайди. Ҳечам қўпол гапиролмайсиз. Майли, бу гапларни қўя турайлик, — деб Бўрон тағин мавзуни бошқа томонга бурди.\nУчрашувлар сони ўндан ортганидан сўнг Фарангиз бутунлай унга ўрганиб, ишониб қолганидан кейингина Бўрон уни дала ҳовлисига олиб борди. Кечгача иккаласи чақчақлашиб ўтиришгач, у қизнинг қўлидан ушлади. Ўпди. Аста-секин ўпич юздан дудоққа кўчди.\nҚолганини Бўронникига қўшилиб Фарангизнинг эҳтироси бажариб ташлади.\nҚиз йиғлади. Ўксиб-ўксиб йиғлади. Сўз айтмади. Ҳатто Бўрондан: “Энди нима қиламан? Қандай бош кўтариб юраман? Сизга ишонгандим. Ишончимдан фойдаландингиз!” — демади. Шунчаки йиғлайверди.\nЭртасига, индинга улар яна учрашишди. Орада қандайдир хафалик бордай эди. Бўроннинг ҳам гаплари аввалгидай ёқимли чиқмас, узуқ-юлуқ эди. Охири у чидамади.\n— Фарангиз, — деди қизнинг кўзига тикилиб, — мен сизга уйланаман.\nҚиз аччиқ жилмайди.\n— Уйланаман?! — дея қиз унинг гапини такрорлади. — Қандай қилиб? Хотинингиз, бола-чақангиз бор-ку?!\n— Мен сизга уйланаман дедимми, тамом, уйланаман. Бошқа нарса мени қизиқтирмайди.\n— Менга ичингиз ачиганидан шундай деяпсизми? “Камбағал қиз, отаси ташлаб кетган, ёлғиз онаси билан туради, бунинг устига, бокира эмас. Бундан бу ёғига кўча қизига айланиб кетиши ҳеч гапмас!” — деб ўйлаяпсизми?!\n— Йўқ, — дея унинг гапини бўлди Бўрон, — сиз айтган нарсалар мени умуман қизиқтиргани йўқ. Ўз ҳаловатимни ўйлаяпман. Пул топаяпман. Энди шунга яраша яшашим керак. Шунчаки юришим ҳам мумкин эди, лекин сиз билан шунчаки юролмайман. Чунки яна битта одам орамизга қўшилиб қолса, чидолмайман. Бўлди, ортиқ тушунтириб беролмайман.\nФарангиз дарров рози бўлмади. Ўйлаб кўриш учун вақт сўради. У ич-ичидан хурсанд эди. Тўғри, олдинда кундошлик балоси турибди. Лекин нима бўлган тақдирдаям, у жазман эмас, бировнинг ҳалол хотини бўлади. Шуниси муҳим, қолганини эса вақт кўрсатади.\nБўрон Фарангизнинг розилигини олгач, унинг ойисининг ёнига ўзи борди. Харобгина ҳовлида, чорпоя устида сочлари қордай оппоқ кампирни кўриб, бир сесканиб тушди. У Фарангизнинг онаси анча ёш бўлса керак, деб ўйлаганди. Тўғри-да, қизи эндигина йигирма бешга кирган бўлса, онаси кўпи билан элликлар атрофида бўлиши керак-да. Аёлнинг кўриниши камида саксон ёшга кирган кампир қиёфасида, мияси ҳам кирди-чиқди бўлиб қолганга ўхшарди.\n— Ойижон, — деди Фарангиз жилмайиб волидасига боқар экан, — мана, Бўрон акам келдилар.\nАёл бошини қимирлатди. Гўё аввалдан уни танийдигандай қизининг гапини тасдиқлаган бўлди.\nСалом берган бўлғуси куёв чорпоянинг бир четига омонатгина ўтирди. Фарангиз чой дамлаш учун ошхонага кетди. Шу маҳал аёл ўзидан-ўзи йиғлади. Елкалари силкиниб-силкиниб йиғлади. Бўрон зўрға чидаб, унинг йиғидан тўхташини кутди. Ниҳоят, у ўзини босди. Кейин ўксик оҳангда сўзлади. Эрининг ўлгани, қариндош-уруғларининг қарамай қўйгани, бировларнинг уйини тозалаб кирини ювганларини, ҳамма унга паст назар билан қараганини куйиниб гапириб берди. Умрининг охирида: “Ёлғизгина қизим яхши кунларни туҳфа қилади”, деган умид билан яшаб юрганида, бола-чақали одам харидор бўлиб келганини эшитиб, сал бўлмаса ўзидан кетиб қолаёзганини айтди.\nБўроннинг бахтига Фарангиз келиб қолди. Ойисининг ёнига ўтириб уни маҳкам қучоқлади. Сўнг:\n— Ойи, мен, албатта, бахтли бўламан, сиз хавотир олманг, — деди.\nБўрон икки пиёла чой ичиб, дили хуфтон бўлиб ташқарига чиқди. Машинасига ўтириб рулга бошини қўйди. Бир хаёл кириб аёлдан ёшига мос келмайдиган ишни қилиб уни хафа қилиб қўйгани учун кечирим сўрамоқчи бўлди. Аммо шу пайт ёнига Фарангиз келди. Илк маротаба ўзи уни қучиб ўпди.\n— Ойимдан сира хафа бўлманг, эндигина эллик бешга кирганлар. Лекин бир умр ғам-ғуссада яшаганликлари боис, сочлари оқариб кетган. Юзларига сон-саноқсиз ажин тушган. Ҳаммасини тушунтирдим. Рози бўлдилар, — деди у жилмайиб.\n— Фарангиз, ойингиз ҳеч қачон кўзингизда ёш кўрмайди. Ваъда бераман. У киши мендан бор-йўғи саккиз ёш катта экан. Уялиб кетдим. Ўзимни роса сўкдим... Бугуноқ сизнинг номингизга уй оламиз.\nУнинг гапига ҳайрон бўлган Фарангиз Бўронга тикилиб турди-да:\n— Нега? — дея сўради.\nБўрон изоҳ бергиси келмади. Фақат қизнинг юзидан ўпиб қўйди.\n— Боринг, ойингиз хафа бўлиб қолмасин, — деди.\nУч кун ўтгач, Фарангиз ойисини олиб, оддийроқ кварталдан сотиб олинган икки хонали уйга кўчиб кетди. Ойиси: “Дадангнинг чироғи ўчиб қолади”, деб аввалига роса оёқ тираб турди. Фарангиз ялиниб-ёлвориб туриб олгач, ноилож кўнди.\nБир ярим ой мобайнида Фарангизларнинг ҳовлиси таъмирланди. Энди у аввалгидан бутунлай ўзгариб кетган, кўрган одамнинг кўзини қувнатарди. Фарангизнинг ойиси эса ўз уйини таниёлмай гарангсиди. Кейин бирдан ғамгин бўлиб қолди.\nТўй бўлди. Ресторанда. Келиннинг ёнида Бўроннинг ўрнига бошқа бир йигит ўтирди. Икки юз доллар эвазига.\nЭнди Бўроннинг вақти жудаям тиғизлашиб қолганди. Тўғри, у уйланганини Фароғатга айтмади (айтиб кўрсин-чи, шу куни охирзамон бўлади), иши кўплигини баҳона қилиб кун ора уйига бормайдиган бўлди.\nФарангизнинг ойисини ғам аллақачон адойи тамом қилган экан. Олти ойга бормади. Лекин ўтган олти ойда маза қилиб яшади. Доим хурсанд ўтирарди.\nШу воқеалардан кейин ҳам тўрт йилдан ортиқ вақт ўтди. Мана ҳозиргача чиройини йўқотмаган Фарангиз унинг ётоғига кириб турибди. Ҳеч қачон унинг жамолига тўймаган Бўрон мол-дунёни ҳам унутиб унга тикилиб қолди.\n— Тинчликми? — дея унинг ёнига келди Фарангиз. — Саҳарлабдан жиянларингиз...\n— Сенгаям ёқмадими улар? — деди Бўрон бирдан унинг гапини бўлиб.\n— Нега ёқмаскан? Хурсанд бўп кетдим. Ишқилиб, икки уч-кун туришармикан? Ҳайҳотдай уйда ёлғиз зерикиб ўтирмасдим. Ўзлариям бирам ширин қизларки!\nБўроннинг қовоғи солинди. Ёнбошлади-да, чаккасига қўлини тиради.\n— Менимча, икки-уч кун эмас, бир умрга шу ерда қолишади. Раъно ҳезалак билан яшаб, роса абгор бўпти. Ўзи айтмади-ю, лекин менга шундай туйилаяпти. Жиянлардан секин сўра. Агар Ғайбулло ярамас Раънони унижат қилган бўлса, бориб бурдалаб ташлайман.\nФарангизнинг юзи жиддийлашди. Ётоқдан чиқиб қизларнинг ёнига борди. Уларга боқиб ҳавасланаркан, ичидан бир нарса узилгандай бўлди. Ахир шунча йилдан бери у фарзандли бўлмаётган эди-да.\nЮлдуз кафти билан юзини бекитди. Кўзидан дув-дув ёш оқаркан, тиззалаб ўтириб қолди. Бу пайтда рақибнинг оёғи Шоҳруҳнинг биқинига озор етказиш учун чўзилганди. Йўқ, буниси мўлжалга аниқ етиб бормади. Ўзини бироз олиб қочишга улгурган Шоҳруҳ унинг оёқ бармоқлари устига чунонам мушт туширдики, қарсиллаган овоз чиқди. Юлдузнинг жон-пони чиқиб кетди. У: “Шоҳруҳ бутунлай тамом бўлди”, деб ўйлаганди. Бошини илкис кўтарди. Тўзғиган сочлари бир сидра юзини бекитиб ўтди. Ва бутунлай бошқа манзарани кўрди. Шоҳруҳ қадди ростланган, занжирдан қутулган шердай турган бўлса, рақиби эса оёғидан яраланган сиртлонни эслатарди.\nМуштлашув яна икки дақиқача чўзилди. Шоҳруҳ душманининг ожизлигидан фойдаланиб, икки марта жағига мушт туширгач, у ерга йиқилди-да, ҳушидан кетди. Унинг ҳам бошига Калитнинг куни тушди. Фақат бу сафар оқсоқол ўзини ортиқ уринтирмади. Сигаретидан чиқаётган тутунга ўпкасини тўлдирди-да, қултуллатиб пиво ичди, сўнг ёнидаги шотирига мағлубни бутунлай мағлубга айлантиришни имо-ишора билан тушунтирди.\nШоҳруҳ титрарди. У чолга ўткир нигоҳини қадаб:\n— Эркак сўзидан қайтмайди. Сўзидан қайтган — эркак бўлмайди. Юбка кийиб юради, — деди.\nШундоғам зўрға ўтирган чол бошқаларни ҳайратда қолдириб ўрнидан турди-ю, икки марта сальто қилди-да, Шоҳруҳнинг ёнгинасида пайдо бўлди ва ҳассасини унинг бўйнига тиради.\n— Эркаклик қанақа бўлишини менга ўргатаяпсанми?! — дея чинқирди чол. — Юз метр наридан ўрмон бошланади. Агар бир дақиқа ичида кўзимдан йўқолмасанг, баданингни тешиб ташлайман. Вақт кетди.\nШоҳруҳ билан Юлдуз бир-бирига қаради.\n— Югурдик, — дея бақирди қиз ва йигитнинг қўлидан ушлаб тортқилади.\nЯланглик билан ўрмон ораси юз метрдан кўп эди. Бир дақиқа ичида босиб ўтиш амри маҳол, лекин ягона чора шу бўлганидан кейин чиқмаган жондан умид қабилида иш тутишдан ўзга илож йўқ эди-да.\nГарчи Юлдуз бироз дам олган эса-да, Шоҳруҳ муштлашувдан кейин анча чарчаганди. Шу боис, югуриш оғир кечди. Шундай эса-да, у тишини тишига босиб олдинга интилаверди.\nЮлдуз вақтни ўзича ҳисоблаганми ё кўнгли сезганми:\n— Ётдик! — деб бақирди.\nУлар ерга ағанашлари билан ортларидан кетма-кет беш марта гумбурлаган овоз эшитилди.\nҚуролларнинг овози қочаётганлар кучига куч қўшди. Улар энди аввалгидан-да тезроқ югуришар, ора-чора оёқлари чалишиб умбалоқ ошиб кетишарди. Ажабланарли томони, бошқа ўқ отилмади. Юлдуз ҳатто: “Чол шафқат қилди”, деб ўйлашга ҳам улгурди.\nЧол эса бу қалтис ўйинга беш минг доллар тикканди. Кимда-ким ҳовлиқиб қочаётган йигит билан қизни ўрмонга етиши билан отиб ўлдирса, мукофот шуники бўларди. Лекин уларнинг биронтасиниям ўқи тегмади. Сабаби, қочоқлар айни ўша пайт йиқилишганди. Визиллаб учиб келган темир парчалари дарахтларнинг шохларига тегди, таналарига санчилиб озор берди.\nШоҳруҳ билан Юлдуз ўринларидан турмоқчи бўлганларида, орқадагилар яна қўлларидаги матоҳларини ишга солишди. Бу сафар Юлдуз яраланди. Ҳамманинг назарида кўзи ожизланиб қолган оқсоқол отган ўқ унинг қўлини ялаб ўтганди. У ерга йиқиларкан, инграб юборди. Шоҳруҳ бирдан эмаклаб унинг ёнига келди.\n— Сиз кетинг! — деди оғриқ азобидан чиройли юзи қизарган Юлдуз. — Кетинг!\n— Қаерингизга тегди? — сўради қизга қараб ундан ҳам кўпроқ қийналиб кетган Шоҳруҳ.\n— Қўлим... Қўлим! — дея зўрға гапирди қиз.\n— Ҳечқиси йўқ. Бирга кетамиз, — деб Шоҳруҳ унинг соғ қўлидан ушлаб ўрмон томонга тортқилади.\nХудо шу сафар ҳам улардан мурувватини дариғ тутмади. Ўрмонга амаллаб кириб олишлари билан ёмғир шовуллаб ёғишни бошлаб юборди. Бундай пайтда узоқдан мўлжални аниқ олиш оғир. Ўқ отиш тўхтади. Ўрнини қийқириқлар эгаллади. Бирпасда сочлари жиққа ҳўл бўлган Юлдуз дарахт танасига суяниб, жовдирабгина Шоҳруҳга боқди. Чимиллаган оғриқ вужудига азоб берар, узун киприклари пирпирар, йиғлар, аммо ёмғир кўз ёшини ювиб кетаверарди.\n— Ҳозир яна бизни ушлашади, — деди у.\nШоҳруҳ шундагина унинг йиғлаётганини сезди. Дарров бағрига босди. Шу он анча нарида ўрмоннинг қинғир-қийшиқ, ўйдим-чуқур, тор йўлидан “Виллис” келаётганига кўзи тушди.\n— Жа унчаликмас-у, лекин имкониятимиз бор, кетдик, — дея Шоҳруҳ қизни қўлтиқлаб олди.\nБор-йўғи бир дақиқадан кейин улар келаётган машинага рўпара бўлишди. Шоҳруҳ бир қўлини юқорига кўтариб:\n— Тўхта! Тўхта! — деб бақирди.\nҲайдовчи озгина овсар шекилли, йигит билан қизни уриб юборишига сал қолди.\nМашина тўхтади. Ҳайдовчи кабинадан тушди. Шунда Шоҳруҳ унинг мастлигини сезди.\n— Ўлгинг келдими, эшак?! — деб бақирди ҳайдовчи. — Кўрмай қолганимда мажақлаб кетардим!\n— Ҳозир ўзинг ўлиб кетасан, бандерлар “уй”ига бораяпсан! — бақирди унга Шоҳруҳ.\n— Бандер!.. — деб ўшшайди у. — Бир кўрай ўша бандерларингни. Анчадан бери кўришга ошиқиб юрардим.\nУнинг кўзлари сузилиб турган эса-да, сўзлари дона-дона чиқаётганди.\n— Мен-чи, — гапида давом этди у, — хохолман. Ғарбий хохол. Томиримда бандерлар қони оқади. Улар, — деб ҳайдовчи бир қўлини юқорига кўтарди, — каллакесар бўлишган.\nШоҳруҳ қараса, ҳали-бери у сўзлашдан тўхтамайдиган. Агар унинг эзмаланишига қулоқ тутиб тураверса, чолнинг одамлари етиб келиши аниқ.\n— Ҳов, бандер! — бақирди Шоҳруҳ. — Мошинани тезроқ орқага бур!\nХохол ортиқ гапиролмади. Сабр косаси тўлган Шоҳруҳ жағига бир мушт уриб, ерга ағдарди. Сўнг қўлтиғидан ушлаб кўтарди-да, машинанинг орқа ўриндиғига ётқизди.\n“Виллис” ортга ўгирилиб икки метр юриши билан орқа чироқлар чилпарчин бўлиб кетди.\n— Тезроқ ҳайданг! — дея бақирди Юлдуз. — Яқинлашиб қолишибди.\n— Ётинг, бошингизни кўтарманг!..\nШоҳруҳнинг сўзлари ҳали ҳавода муаллақ турганида орқа томонни кўрсатадиган ойнага ўқ тегди. У газни босди. Шу билан бирга йўлдан кўзини олмади. Албатта, бундай қинғир-қийшиқ йўлда юришнинг ўзи бўлмасди. Агар озгина мўлжалдан адашса, осмонўпар дарахтларнинг бирига урилиб, қуваётганларга тайёр ўлжа бўлиб қолиши ҳеч гап эмасди. Шоҳруҳнинг чайир қўллари рулни гоҳ у томонга, гоҳ бу томонга бурар, оёқлари тинимсиз педаллар устида ҳаракатланарди.\nТобора ортда қолаётган “овчи”лар бақиришар, сўкинишар, машинага қарата тинимсиз ўқ отишарди. Аста-секин темир парчаларининг учиши тинди. Шоҳруҳ чуқур нафас оларкан, “Виллис” тезлигини сусайтирди.\nЁнида ўтирган Юлдуз ярадор қўлини ушлаб:\n— Им! — деди.\n— Оғрияптими? Озгина чиданг. Ҳозир бирор чора топамиз. Дори, дока-пока топилар...\nШоҳруҳ қолган гапларни айтолмай қолди. Шу пайтгача орқа ўриндиқда ётиб келаётган ҳайдовчи кутилмаганда қаддини ростлади-да, бирдан Шоҳруҳнинг бўйнидан бўға бошлади. Унинг семиз қўллари йигитни нафас олдирмай қўйди. Шунда ҳам у машинани бошқаришда давом этаркан, ҳайдовчининг қўлини олиб ташлашга уринарди. Бироқ бақувват билаклардан қутулишнинг ҳеч иложи бўлмас, аста-секин унинг кўзи тина бошлаганди.\nЮлдуз соғ қўли билан Шоҳруҳнинг орқасидан қучоқлаб олган кимсанинг башарасига бир-икки марта уриб кўрди. Аммо у “ўлжа”сини қўйиб юбормади. Шунда жаҳли чиққан қиз:\n— Қўйиб юбор, ярамас! — дея бақирганча кўзига қўлини тиқиб олди.\n— Вой, аҳмоқ қиз! — бақирди ҳайдовчи ва Шоҳруҳни қўйиб юбориб юзини бекитди.\nШоҳруҳ гўё дунёга қайта келгандай бўлди. Шунақанги шошиб нафас олдики, овози хириллаб кетди. Бу пайтда машина танаси бир қулоч келадиган дарахтга етишига оз қолганди. Йигит тормозни босди. Машина сирпаниб дарахтга урилди. Ҳартугул, унчалик қаттиқ эмас. Фақат орқадаги бандер Шоҳруҳнинг ўриндиғига калласи билан урилди. Йигит сўкинганча “Виллис” эшигини очди-да, сакраб пастга тушиб, энди-энди кайфи тарқай бошлаган бандерни машина салонидан суғуриб олди. Аямасдан қорнига, жағига мушт туширди. Сўнг ўзидан кетиб қолган ҳайдовчини яна жойига ётқизиб машинанинг олдини кўрди. Бампер қийшайибди, чироқлар синган. Уловнинг шикастланган жойига қараб Шоҳруҳ бир четга “чирт” этказиб тупурди ва рулга ўтириб моторни ўт олдирди. “Виллис”нинг жони қаттиқ бўлади, деб бежиз айтишмаган экан. У ҳеч нарса бўлмагандай аввал орқага, сўнг олдинга юрди.\nБироздан кейин ўрмон тугади. Яланглик бошланди. Беш километрча нарида қандайдир қишлоқ қорайиб кўринарди.\nБу пайтда Юлдуз бошини деразага суяб, оғриқни енгиш учун кўзини юмиб олганди. Шоҳруҳ унга тез-тез қараб қўяр, бирор кор-ҳол бўлмасидан қишлоққа етиб олиш учун нисбатан текис бўлган йўлдан машинани мумкин қадар тезроқ ҳайдаб кетарди.\n— Қайси гуноҳим учун урдинг?! — деган дўриллаган овоз келди бир маҳал.\n— Овсарлигинг учун, — деди Шоҳруҳ орқа ўриндиққа бир қараб қўйиб.\n— Одаммас экансан, — деди ҳайдовчи ва оғзидаги қонни машина ичига тупурди, — ҳам уловимни олдинг, ҳам урдинг. Биласанми, бунинг учун сени неча йилга қамашади?\n— Агар тирик қолсанг, ўша қамайдиганларга бориб айтишнинг уддасидан чиқсанг, улар мени ушлаб олишса, ундан кейин...\nШоҳруҳ гапираётиб Юлдузга қаради ва унинг ўқ теккан қўлидан тинимсиз оқаётган қонни кўрди-ю, бирдан машинага тормоз берди. У шоша-пиша кўйлагини ечаётганида орқада ўтирган ҳайдовчи ҳам қизнинг ярадор қўлини кўриб қолиб:\n— Қизгина қийналибди-ку, — деб Шоҳруҳнинг елкасидан туртди, — бардачокни оч, ичида аптечка бор. Оғриқни қолдирадиган, қон тўхтатадиган дорилар бор. Бинт ҳам.\nЯрани боғлашга Шоҳруҳ уқувсизлик қиларди. Умуман олганда, у биринчи марта бунақанги ярани боғлаши эди. Унинг қўлидан бандер олди. У гарчи семиз бўлса ҳам, чаққонлик билан керакли дориларни суртиб бинт билан маҳкам боғлади. Сўнг:\n— Ўн йил фельдшерлик қилганман. Уста эдим. Қадримга етишмади. Ичишимни баҳона қилишди. Мана энди ўрмондаги майда-чуйда ишларни қилиб юрибман, — деб бандер машина бардачогидан озгинаси ичилган ароқ шишасини олди. Шишани оғзидан ичмоқчи бўлди-ю, лекин негадир ичмади. Юлдузга тутди.\n— Озгинаси оғриқни босади. Мендан кейин барибир ичмайсан, — деди.\nБир қултум ютган қизнинг нафаси бўғилиб қолаёзди. Бир-икки марта ютганидан кейин лабини артиб:\n— Шундай аччиқ нарсани қанақа қилиб ютасизлар? — деди.\n— Охирги пайтларда ширинлик қилаяпти. Қўшним Меколга ўхшаб қалампир қўшсамми деб ўйлаб юрибман, — деб бандер шишани кўтарди. “Қулт-қулт” этган товушлардан сўнг шиша яримлади. У газак учун сигарета чекди. Тутунни ташқарига пуфлаётиб:\n— Анавилар, — деб ўрмон тарафни кўрсатди, — изларингдан келмаяптими?\nШоҳруҳ бирдан у кўрсатган томонга қаради-ю, кўзи иккита қоп-қора “Жип”га тушди.\nЎнқир-чўнқирлардан отилиб тушаётган машиналар танкдай бостириб келарди.\nШоҳруҳ шошиб рулга ўтирди.\n— Қоч, — деди унинг ёнига келган бандер, — сен буни ҳайдолмайсан. Ўзим боплайман.\nШоҳруҳ пастга тушиб ўтирмади. Салон ичидан орқа ўриндиққа ўтиб олди.\n— Қани, тулпор, кучингни уларга бир кўрсатиб қўй, — дея ҳайдовчи бирдан газни босган эди, “Виллис”нинг тезлиги ошди. Машина ичида Юлдуз билан Шоҳруҳ коптокдай у ёқдан-бу ёққа чайқала бошлашди. Ҳар иккиси ҳам бир неча марта бошларини уриб олишди. Ҳайдовчи эса хохолаб кулар, қилаётган ишидан завқланарди.\n“Жип”дагилар эса ҳайрон: эски, туртсанг тўкиладиган аҳволга келиб қолган машина кутилмаган тезлик билан узоқлашиб кетаётганди.\nҲартугул, “Виллис” ярим соатлардан кейин “ўзини босиб” олди. Текис асфальтда машина оҳиста елиб борарди.\n— Агар, — деди ранги оқариб кетган Юлдуз, — яна озгина шунақа юрганимизда, орқадан келаётганларнинг қувишларига ҳожат қолмасди.\n— Мени “қутурган Яша” дейишади. Қоним қайнадими, тўхтатиб бўпсан! Қани, олға! — дея ҳайқирди ҳайдовчи.\nКўп ўтмай чап томонга буриладиган йўлга етишди. Аммо Яша машинасини тўғрига ҳайдади. Бироздан кейин бу йўлда юриш мумкин эмаслигини билдирувчи белгига дуч келишди. Аммо бунга ҳеч ким эътибор қилмади.\nКўп ўтмай, Яшанинг бекорга кеккайгани маълум бўлиб қолди. Катта тезликда келаётган “Виллис” йўлнинг ўртасидаги ёғоч тўсиқни бузиб ўтди-да, чамаси беш метрлар нарида шиддат билан оқаётган дарёга шўнғиди. Биргина Юлдуз бақиришга улгурди.\nШоҳруҳ машина чўка бошлаши билан қизнинг қўлидан ушлади. “Виллис”нинг деразасидан чиқишлари билан уларни шиддатли оқим тортиб кетди. Аввалдан бундай бўлишини кутмаган йигит билан қизнинг тезда нафаслари қайта бошлади. Ҳар иккиси ҳам юқорига интилар, лекин бунинг уддасидан чиқишнинг иложи йўқ эди. Оқим худди оёққа чирмашгандай пастга тортаверарди.\nШоҳруҳ бор кучини ишлатди. Пастга тортқилаётган “ёв”нинг кучини енгди, ўзи билан бирга Юлдузни ҳам қутқарди.\nҚиз шошиб нафас олаётиб, сувни ҳам ютиб юборди ва кислородга тўймай йўтала бошлади.\nУлар шўнғиган жойларидан йигирма беш метрча узоқлашиб кетишганди. Дарё қирғоғини қалин дарахтлар қоплаганди. Бунинг устига, ўт-ўланлар ҳам мўл эди. Шу боис, сувдаги одам нариги ёқда ким борлигини кўролмасди. Шоҳруҳ қирғоққа интилар, қизни ҳам ўзи билан бирга олиб кетишга уринарди. Аммо оқим шиддатли бўлганлиги боис, унинг ҳаракатлари зое кетарди.\nМаълум муддатдан кейин Юлдуз ҳам ўзига келди.\n— Қўйиб юборинг, ўзим сузаман! — дея бақирди Шоҳруҳга. Йигитнинг қўйиб юборгиси йўқ эди. Қўрқарди. Шундай эса-да, Юлдузнинг қўлини бўшатди. Шу ондаёқ оралиқ масофа узоқлашиб кетди. Энди биров-бировга ёрдам беролмасди.\nЙигит билан қизга ичи ачидими ёки секинлашадиган пайти келдими, ҳартугул, оқим озгина шаштидан тушди. Шоҳруҳ чарчаганди. Аммо озгина ҳаракат ҳам уни қирғоққа элтаётганди. У беш дақиқалардан кейин дарё бўйидаги ўт-ўланларга ёпишди. Ортига ўгирилиб, қизни кўрмади. Бирдан юраги орқасига тортиб:\n— Юлдуз! — дея бақирди. Лекин жавоб бўлмади. Фақатгина дарёнинг шовқин солиб оқаётганигина эшитиларди, холос.\nЙигит яна бақирди. Жавоб йўқ. У чарчоғини ҳам унутиб, шоша-пиша тирмашиб қирғоққа чиқди. Сўнг кўзлари жовдираганча дарёга қаради. Қиздан ном-нишон йўқ эди.\n“Мумкин эмас, мумкин эмас, у сузишни биларди”, дея пичирлади унинг лаблари.\nУ кўзларига ишонмасди. Шунинг учун қирғоқ бўйлаб югура бошлади. Ниҳоятда ҳолдан тойганлиги боис, бир неча марта умбалоқ ошиб тушди. Юзини дарахт шохлари тирнади. Шунда ҳам анча сокинлашиб қолган дарё сувидан нигоҳини узмасди. Охири, у бутунлай чарчади. Йиқилди. Ерни муштлади.\n— Нега, Нега?! — дея бақирди.\nУ бир неча сония шу тахлит ётди. Кутилмаганда сувнинг шалоплаётгани қулоғига чалинди. Аввал бошини кўтарди. Товуш қаердан келганини билолмай, қулоқларини динг қилди. Сувнинг шовқини бор, дарахт шохларининг шитирлашлари эшитилади, аммо шалоплашидан дарак йўқ. Шундай эса-да, у ўрнидан турди. Секин қирғоқ бўйларини кўздан кечирди. Юлдузни кўрди. У сувга тегиб турган дарахт шохига осилиб турарди. Елкасигача сувга ботган, боши эгик, худди шохга илиниб қолгандай кўринарди. Уни кўриши билан Шоҳруҳнинг юраги орқага тортиб кетди.\n— Юлдуз! Юлдуз! — дея қичқирди у ва ўт-ўланлар орасидан ўтиб, ўзини сувга ташлади. Етиб боргач, Юлдузнинг белидан қучди. — Ҳозир, ҳозир олиб чиқаман!\nГарчи қиз бутунлай ўзидан кетиб қолмаган эса-да, ҳар эҳтимолга қарши Шоҳруҳ унинг оёғидан ушлаб юқорига тортарди. Шу пайт Юлдузнинг юзида табассум пайдо бўлди.\n— Шарт эмас, — деди.\nИкки соатга яқин дам олганларидан кейин йўлга тушишди. Борар манзилларини билишмасди. Мақсадлари, мумкин қадар бу ердан узоқлашиш эди. Шаҳарга бориш режасини эса кейинроққа қолдиришди. Улар кўп юришмади. Ўн дақиқалардан кейин:\n— Нега мени ташлаб кетаяпсизлар? — деган овоз эшитилди. Ортларига ўгирилиб қарашса, Яша тебраниб келаяпти.\n— Шундай машинам силарни деб сувга ғарқ бўлди. машинасиз кераксиз бўп қолдимми?\nЙигит билан қиз бир-бирларига қараб жилмайишди.\nЯша анча вақтгача очилмади. Шоҳруҳ аввал жиддий, сўнг ҳазил гап қилди. Лекин барибир унинг турқи ўзгармади. Энсасини қотириб бир неча марта йигитга қаради-да, деди:\n— Яхшиси, ичимликни қаердан топишни ўйла. “Виллис”да икки шиша қолиб кетди. Ўйласам, ичим ёниб кетаяпти.\nУнинг гапини эшитган қиз билан йигит бақа бўлиб қолишди. Кейин қаҳқаҳлаб кулиб юборишди.\n— Дардингиз оғир экан, — деди Юлдуз ўзини кулгидан зўрға тўхтатиб, — ҳозирча иложсиз. Кутасиз энди.\nЯша қўл силтади ва қизга хунук қараб:\n— Келиб-келиб сенларга дардимни айтдимми? — деди.\nУлар икки соатдан мўлроқ юриб, беш-олти уйдан иборат қишлоққа кириб боришди. Кўча-кўйда, уйлар атрофида зоғ кўринмасди. Худди ҳамма ашқол-дашқолларини ташлаб кўчиб кетгандай эди.\n— Ана, ҳаммамизга биттадан текин уй. Кириб бемалол яшайверамиз. Маза, — дея мийиғида кулди Юлдуз.\n— Текин жойни биров мен учун ўз-ўзидан ташлаб кетади, деб сира ўйламаган эканман, — деди Шоҳруҳ.\nУларнинг иккиси ҳам соф рус тилида гаплашишаётганди. Сабаби, ёнларида Яша бор. Ўзбекча сўзлашса, унинг кўнглига ҳар хил нарсалар келиши мумкин. Ҳар қалай, уларнинг бошларида шундай ўй бор эди.\n— Адашасизлар, — дея суҳбатга қўшилди Яша, — анави чўчқаларни кўраяпсизларми?\nҚиз билан йигит у кўрсатган тарафга қарашди.\n— Уйларини ташлаб кетиши мумкин одамлар, лекин ҳеч ким чўчқаларни ташламайди, — давом этди Яша. — Демак, ароқ ҳам бор. О-о, маза қиларканман-да!\nБу сафар унинг гапи эътиборсиз қолди. Аммо кимнингдир борлигидан дарак берган ҳайвонлар уларни-да қувонтирди.\nҚадам олишлар тезлашди. Диққат-эътибор ҳовлисида чўчқа сайр қилиб юрган уйга қаратилди.\n— Иван! — бақириб юборди бир маҳал Яша. — Иван!\n“Кимга бақираяпти?” деган маънода қиз билан йигит унга қарашди. Сўнг яна уй тарафга юз буришди. Ҳеч ким кўринмади.\n— Қани Иван деганинг? — ҳайрон бўлиб сўради Шоҳруҳ.\n— Ҳов ана, дарахтнинг тагига қара, этик кўриниб турибди. Иваннинг этиги. У оёқларини соснага тираб, маза қилиб ётибди. Роса отволган, баччағар. Одатини биламан, икки шишани ағдарган. Қандингни ур, Иван, — дея Яша ўзи кўрсатган томонга югуриб кетди.\nУнинг гапи тўғри чиқди. Ҳақиқатан ҳам дарахт тагида ёши элликлар атрофидаги, соч-соқоли ўсиб кетган, устига эски пинжак кийган, бир қарашда пиёнистага ўхшаб кўринадиган одам хуррак отиб ётарди. Ёнида бўшаган шишалар думалаб ётибди.\nЯшанинг биринчи ушлагани шиша бўлди. Шунақа “чанқаган” эдики, бўш идишни оғзига тутиб кўрди. Шишадан икки томчи тушди. Шу ҳам унинг чеҳрасини очди. Ютиниб лабини яларкан, Иванни бир тепди.\n— Чўчқа, ҳаммасини ичиб қўйибсан. Ўласанми, озгинасини қолдирсанг! — деди у.\nИваннинг бурни қаттиқ оғриди. Кўзини очиб тепасида турганларга ҳайрон қаради. Кейин ҳафсаласиз қўл силтаб ёнига ўгирилди-да, ухлашда давом этди.\n— Иван! — дея бақирди жаҳли чиқиб Яша. — Ўз ўртоғингни танимадингми?!\nИван чўчиб тушди. Шоша-пиша ўрнидан туриб, ён-атрофдан ниманидир излай бошлади. Тополмагач, жаҳли чиқиб Яшанинг ёқасига ёпишди.\n— Қани?! — деди бўғиқ овозда. — Топиб бер!\n— Чўчқа! — дея ўкирганча ёқасидан унинг қўлини олиб ташлади Яша. — Ўзинг ичиб тамом қипсан-ку?! Бир қултум ҳам қолдирмабсан. Эсингдами, икки стаканни тўлдириб қуйиб бергандим.\nИван бўшашди. Сўнг хаёлига бир нарса тушиб қолгандай, айланиб ўтлар орасини қидира бошлади.\n— Вой! — деди йиғламсираб. — Ҳозиргина шу ерда турувди. Ҳали очилмаганди.\nУ сўзлаётиб Яшанинг қўлидаги шишани кўриб қолиб, дарров тортиб олди. Синчиклаб қаради. Ҳеч вақо йўқлигини билгач, отиб юборди. Кейин “гуп” этиб ерга тушган идишни икки қўллаб эҳтиёткорлик билан қўлига олди-да, уни силаб ўпиб қўйди.\n— Мени кечир, қийнаб қўйдим. Аслида отиш ниятим йўғиди. Асабийлашганимдан... Сен кечиргин, хўпми, — дея шиша билан гаплаша бошлади, — ҳалиги шеригинг бориди, очилмаганди. Шуни...\nУ тўсатдан гапиришдан тўхтади. Бармоғи билан пешонасига урди.\n— Калланг қурсин, Иван. Дарров ҳамма нарсани эсингдан чиқариб қўясан.\nУ ароқнинг қаердалигини эслади. Кейин беш-олти қадам нарида алланималарни кавшаниб, хурхурлаб юрган чўчқанинг қорнига бир тепиб ҳайдади. У турган жойга энгашиб ароқни олди-да, юқорига кўтарди.\n— Мана! — деди ҳайқириб. — Топдим, топдим!\nЯша яшнаб кетди. Қувончдан осмонга сакраб улфатининг ёнига югурди.\nҲар иккови ҳам дунёни унутганди. Шиша ва унинг ичидаги суюқлик бутун вужудига ҳаёт бағишлагандай қувонишарди. Уларга қараб турган Юлдузнинг ичи ачиди. “Эсиз одам”, дея хаёлидан ўтказди.\nШиша бўшаганда, Яша билан Иван бир-бирини жуда қаттиқ ҳурмат қиладиган дўстга айланган эди.\n— Мен дунёни қўлимда ўйнатадиган одамман. Биласанми шуни? Лекин синдиришди. Аввал ўзимни сиқувга олишди, кейин хотинимни фоҳишага айлантиришди. Мана энди, ҳеч кимга керагим қолмади. Ишонасанми, ит сўрамайди. Лекин сўрамагани ҳам яхшийкан, иккита бўш бутилка оборсам, ҳеч бўлмаганда эллик грамм беришади. Маза қилиб ичиб ётаман. Кеча бойваччаларга битта чўчқа боласини сотдим. Тўрт шиша беришди. Улар менга қараб туриб: “Сизни бир буюк одамга ўхшатдик”, дейишди. Уйда олиб қўйибман, колбаса беришди... Сен ўзи қаерда юрибсан, араванг қани?\nИван бир тоғдан, бир боғдан қилиб гапирарди. Нима деяётганини ўзи ҳам тушунмаётган эди. Бор-йўғи бир стакан ароқ унинг кайфини ошириб қўйганди. Аммо у шиша бўшагунча ичди. Яшадан қизғанди. Агар жонини сўрашса бериши мумкин, лекин ароқ масаласида унга гапириб бўлмайди. Шу боисдан ҳам ўз ҳолига қарамади. Мана, энди оғзидан боди кириб, шоди чиқаяпти. Буниси ҳам ҳолва экан. Бироздан кейин унинг бутунлай уни ўчди. Ҳатто шунақанги секин нафас ола бошладики, кўрган одам уни ўлганга чиқариб қўйиши ҳеч гап эмасди.\nЯша эса ундан бақувватроқ чиқди. Кўк ўтлар устига узала тушиб ётган шишадошига бир қараб қўйди-да, бошини эгиб аллақандай қўшиқни хиргойи қила бошлади.\n— Кунимиз шу иккита алкашга қолибди-да, — деди алам билан Юлдуз.\n— Шунақага ўхшайди, — деб унинг гапини тасдиқлади Шоҳруҳ.\n— Хурсанд бўлиб айтаяпсизми?\n— Нимани тушунмайсиз? Ҳеч нарсадан қайтмайдиган, осмонда учиб юрган қиз бирдан лойга ботиб қолса қувонмайсизми?\n— Жиннисан! Тушундингми, жиннисан?! — дея бақирди Шоҳруҳ. — Оғзингга келган гапни айтаверасанми?! Қачон мен шунақа дедим, қачон?!\nЮлдузнинг киприклари пирпиради. Бироз ортига тисарилди. Зеро, у Шоҳруҳдан ҳечам шунақанги гаплар эшитаман, деб ўйламаганди. Шунчаки, синаб кўрмоқчи эди. Одатда, одам ўта сиқилиб кетса мана шу аҳволга тушади. Гарчи қатъийлик билан инкор этса-да, барибир бўлаётган ишлардан норозилиги мана шунақа бақир-чақирларда билиниб қолади. Айни чоғда, ғўдаймасанг ҳам бўларкан, ҳолингни кўрдим-ку, деб ўйлаётганини ҳам билиш мумкин эди. Юлдуз Шоҳруҳнинг юзидан айнан шуни уқди. Аммо унинг кейинги хатти-ҳаракатлари хаёлидагиларни бир зумда ҳавога учирди.


Октябрь ойидан виртуал банк карталари жорий этилади | NORMA.UZ\nОктябрь ойидан виртуал банк карталари жорий этилади\nТижорат банклари томонидан банк карталарини чиқариш ва уларни Ўзбекистон Республикасида муомалада бўлиши тартиби тўғрисида низомга ўзгартириш ва қўшимчалар киритилди (23.07.2018 йилда 1344-5-сон билан рўйхатдан ўтказилган).\nБиринчидан, виртуал банк карталари амалиётга жорий этилади. Бу интернет тармоғидаги тўловлар учун мўлжалланган физик (пластик) ташувчисиз махсус банк картасидир. Моҳиятан олганда, бундай карта тўловни амалга ошириш учун зарур реквизитлар маълумотларидан иборат бўлади. Виртуал банк картаси банк ва мижоз ўртасида ёзма шаклда ёки офертани акцептлаш орқали тузилган шартнома асосида фойдаланишга тақдим этилади (тарқатилади).\nИнтернетда тўловлар амалга оширилаётганда банк картасининг ҳақиқийлигини текшириш учун банк картасининг махсус CVV (СVС) кодидан фойдаланилади.\nТегишинча, виртуал терминал (E-POS) банк карталари орқали тўлов операцияларини амалга ошириш ва амалга оширилган операциялар бўйича электрон слипларни (квитанцияларни) шакллантириш имконини берувчи дастурий таъминот ҳисобланади.\nИккинчидан, ҳужжатда банк картасининг қўшимча – кобейжингли тури қайд этилган. Кобейжингли банк картаси унинг олд томонида логотиплари акс эттирилган бир нечта тўлов тизимида (масалан, UZCARD ваи UnionPay) ишлайди.\nУчинчидан, битта карта счётига бир нечта қўшимча банк ва виртуал картани улашга рухсат берилади.\nТўртинчидан, процессинг ташкилотига (ЯУПМ) банк карталари бўйича тўловларни амалга ошириш пайтида антифрод тизими (ингл. fraud – фирибгарлик) – фирибгарлик операцияларини баҳолаш ва олдини олиш тизимидан фойдаланиш мажбурияти юклатилди.\nҲужжат Қонун ҳужжатлари маълумотлари миллий базасида эълон қилинган ва 25.10.2018 йилдан кучга киради.


Азиз Ғаниев клуби Отабек Шукуров жамоасини мағлуб этиб БАА Суперкубогини қўлга киритди, Ғаниевда ассист\nБАА Суперкубоги учун ўтган баҳсда «Шаржа» ва «Шабоб Ал Аҳли» клублари тўқнаш келишди. Икки жамоа сафида ҳам ўзбекистонлик яримҳимоячилар — Отабек Шукуров ва Азиз Ғаниев тўлиқ ўйин ўтказишди. Беллашувнинг 90+5-дақиқасида Азиз Ғаниевнинг узатмасидан сўнг Муҳаммад Марзуқ томонидан киритилган тўп «Шабоб Ал Аҳли»га ғолибликни келтирди.\nШаржа — Шабоб Ал Аҳли 0:1\n22 январь, «Ал Мактум»\nГол: Марзуқ (90+5).\nШаржа: Ал Ҳусайни, Ал Алдҳанҳани (Али, 89), Абдулраҳмон, Салим, Барбоза, Рашид (Сурур, 75), Абдулбосит, Шукуров, Коронадо, Бавазир (Кайо, 75), Веллитон (Солиҳ, 89).\nШабоб Ал Аҳли: Носир, Ҳуссайн, Камоли, Аббос, Санқур (Марзуқ, 46), Ҳассан, Ғаниев, Карлос Эдуардо, Картабия, Алғассани (Муҳаммад Жума, 77), да Круз.


Янги 2018 йилда бизни нималар кутмоқда?\nШарқ халқлари само сарвари Қуёшни танҳолик белгиси — илоҳ, икки рақамини жуфтлик — севги-муҳаббат, тўртни ўт-олов, ер, сув ва ҳавони ифодаловчи, етти ва ўн иккини эса муқаддас сонлар сифатида қабул қилганлар. Шунинг учун ҳам 12, 40 рақамларида нарса ва ¬ҳодисаларда илоҳий хосият — сирли жумбоқ бор деб ўйлаганлар. Боланинг ёши 12 га тўлганда мучал тўйи ўтказганлар. Шарқда ҳар бир йил 12 циклдан бирида тасвирланган ҳайвон мучали билан белгиланган. Остонада турган янги 2018 йил — Шарқ мучали бўйича Ит йили ҳисобланади. Ит — садоқат, ақл ва қаттиққўллик рамзидир.\n2018 йилда авваламбор омад Ит мучалидагиларга кулиб боқади ва бундан албатта фойдаланиб қолиш керак. Сичқон, Қуён ва Илон мучалининг соҳиблари бу йили кўп меҳнат қилиб, тер тўкишларига тўғри келади. Аждарҳо (балиқ) ҳамда Маймун мучалидагилар учун эса йил бир маромида келади, Йўлбарс ва Тўнғиз мучалидагилар катта ўзгаришларга дуч келадилар. 2018 йилда Қўй ва От мучалининг соҳиблари тинч ва хотиржам ҳаёт кечирадилар. Товуқ мучалидагиларнинг тақдири эса аксинча, ўзгаришларга жуда бой бўлади.\nСигир мучалидагилар учун 2018 йил ҳаттоки озгина зерикарли туюлиши ҳам мумкин. Бироқ бу башорат жўшқин ҳаёт тарзини олиб борувчилар учун эмас.\nЙўлбарс мучалидагилар, 2018 йилда режаларингиз шунчалик кўпки, уларнинг барини кетма-кет амалга оширишга шошиб қоласиз. Бир сўз билан айтганда, ўзингизни кўрсатинг — омад сиз томонда.\nИт йили Қуён мучалидагилардан ҳеч нарса кутмайди. Бироқ Қуён йилининг соҳиблари уларни ютуқлари, фикрлашлари ҳамда иродалари туфайли қадрлашларини ва ҳурмат қилишларини жуда хоҳлайдилар. Шунинг учун ҳам йил бўйи ғолиблардан бўлишга ҳаракат қиладилар. Ҳалоллик билан бунга ҳаракат қилганлар ниятларига албатта етадилар.\nАждарҳо (балиқ) мучали соҳибларидан таралаётган эзгулик нури атрофдаги¬ларни ҳам баҳраманд этади. Шунинг учун сиздан маслаҳат сўрайдилар, насиҳатларингизга қулоқ тутадилар. Шундай экан, гап-сўзларингизга янаям эътиборлироқ бўлинг. 2018 йил сизнинг янги дўстлар орт¬тириб, гина-кудуратда юрганлар билан ярашиб кетишингиз учун қулай даврдир.\nИт йили Илон мучалидагиларни унча хушламайди, шунинг учун бу йил сиз учун озгина қийин кечиши мумкин. Қийинчиликларни осонгина енгиб чиқишингиз учун ўз устингизда кўпроқ ишлашингиз, янги қирраларингизни очишингиз, донишмандлигингизни ишга солиб, сабр қилишни ҳам ўрганишингиз керак.\nОт мучалидагиларни тинч ва осойишта йил кутмоқда. Ягона муаммо — бу саломатлик билан боғлиқдир. Агар соғлиғингизда озгина ўзгариш бўлса, шифокорга мурожаат қилинг.\nҚўй мучалидагилар учун 2018 йилда катта ўзгаришлар юз бермайди, бироқ ишлари жуда кўп бўлади. Кайфияти тез-тез ўзгариб туради, шунинг учун гапларини ўйлаб гапиришлари лозим. Бу йил улар учун муваффақиятли ўтади.\nМаймунлар бир жойда ўтира олмайдилар. Доимо нимадир бўлишини хоҳлайдилар. Бироқ ҳаёт ҳамма нарсани жой-жойи¬га қўйиб қўяди. Бу мучал соҳиблари 2018 йилда "Ўқиш, ўқиш ва яна ўқиш" шио¬ри остида яшаб ўтадилар. Менинг ёшим катта, ўқиш ёшидан чиқдим, деб ўтирманг. Ҳеч бўлмаганда, ҳужжатли фильмларни томоша қилиб, билимларингизни оширинг.\n2018 йил Товуқ мучалидагилар учун, айниқса, қизиқарли ўтади. Уларнинг ҳаётларидаги ягона ёки тақдирларини буткул ўзгартириб юбориши эҳтимоли бўл¬ган воқеа содир бўлиши мумкин. Бунинг нақадар муҳимлигини Товуқ мучалининг соҳиблари кўп йиллардан кейингина тушунишлари мумкин.\nТўнғиз мучалидагилар учун 2018 йил турли хил юмушлар билан тўла. Сиздан доимо ёрдам кутадилар, ҳеч бўлмаганда, маслаҳат беришингизни сўрайдилар. Ўзингизни чарчатиб қўймаслик учун дам олишни унутманг.\nШаҳло БАҚОЕВА тайёрлади


Республикамизнинг барча вилоят ва туманларида 9 май – Хотира ва қадрлаш куни ҳамда Иккинчи жаҳон урушида фашизм устидан қозонилган Ғалабанинг 73 йиллиги халқимиз орасида кенг нишонламоқда.\nМеҳмонимиз Иккинчи жахон уруши ва меҳнат фахрийси Қурбонбобо Сатторов, юртимизда яшаган аҳолидан 1-миллиондан зиёди урушда қатнашганлигини эслади. У уруш даҳшатларини хотирлар экан, ўзи жанг қилган жойларни, уруш воқеаларини кўзига ёш олиб сўзлаб берди. Ҳозирги кунда мамлакатимизнинг ҳар бир хонадонида, фарзандлари бағрида тинч-осуда ҳаёт кечираётган кекса авлод вакиллари шундай ёруғ кунларга етказгани учун шукроналар айтиб, уруш балоси ҳеч қачон қайтарилмасин, - деган эзгу ниятлар билан дуо қилаётганларини таъкидлаб ўтди.\nУчрашув охирида ўқув зали сектори бош кутубхоначиси М.Узоқова сўзга чиқди. У Ватанимиз учун жанг қилган Иккинчи жаҳон уруши ва меҳнат фахрийси Қурбонбобо Сатторовга миннатдорчилик билдириб унга соғлиқ, узоқ умр тилади ва кутубхонамиз номидан совға тақдим этди.


ВАТАН СОҒИНЧИНИ КУЙЛАГАН ШОИР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 12 Феврал 2015\tКӯришлар: 1223\nБоболар асос солган, довруғи оламга кетган марказлашган давлатни қайта бунёд этиш истагида қанчалик саъй-ҳаракатлар қилганингизга тарих гувоҳдир. Аммо оқибатсиз уруғдошлар қонидаги «тожу тахт ғавғоси…» Сизни ўзга юртлар сари бош олиб кетишга мажбур этди. Айни йигит ёшингизда бошингизга Ватандан айрилиқ азоблари тушди. Бу жудолик «Анда жоним қолди менинг!» – дея мисраларга муҳрланди.\nМен сиздек мўътабар ва муассир Инсон шаънига ҳамду санолар битмоқчи эмасман. Балки рамзий дил номаси орқали улуғ айём – мавлуд кунингизда Сизнинг муборак сиймонгизни ёдга олишни ихтиёр этдим.\nДунёнинг ориф инсонлари қоғознинг оппоқ юзига ёлғон ёзишдан парҳез қилишган. Сабаби, улар каломни ҳамиша Аллоҳнинг муборак номи билан бошлашган. Сиз ҳам шундай башар авлодига мансуб бўлганингиз учун ҳам «Бобур инсонлар ичида энг ростгўйидир» (Хайриддин Султонов) деган юксак номга сазоворсиз.\nСизга жаҳоний шуҳрат келтирган «Бобурнома»ни ўқиган китобхон ўзингиз қайд этганингиздек, сизни англай бошлайди. Бу умр китобини ўқиш (янада тўғрироғи уқиш) бахтига мушарраф бўлган одамгина унда, шубҳасиз, шаҳзода Бобурга, ошиқ Бобурга, саркарда Бобурга, мутафаккир донишмандга, авлодларга оқибатли самимият эгасига, энг муҳими, фарзандларга меҳрибон падар Бобур сиймосига рўпара келадилар. Улар Сизни барча фазилат ва нуқсонларингиз билан бирга англай бошлайдилар.\nСиздан авлодларга бебаҳо мерос бўлиб қолган асарларингизда ўз бошингиздан ўтган ранжу ситамлар фарёди ҳамиша шеърхон қалбини ўртайди:\nҲар ёнғаким азм этсам, ёнимда борур меҳнат,\nҲар сориким юзлансам, ўтрумға келур қайғу,\nЮз жавру ситам кўрган, минг меҳнату ғам кўрган,\nОсойиши кам кўрган мендек яна бир борму?!\nҲиндистондек юртни қўлга киритиш учун йигирма йилдан ортиқ вақт керак бўлди. Сиз бу Ватан тупроғига қадам қўйишдан аввал ўзингиздан олдин уни забт этган подшоҳлар қабрини зиёрат қилиб, уларнинг руҳларидан мадад истадингиз. Рубоийларингиз беш асрдирки, бунга гувоҳ бўлиб турибди.\nАллоҳ ато этган Ҳинд давлатини бошқариш мақсадида Сиз ҳар тарафга чопарлар юбориб, қариндош уруғларни, авлодларни чорлаб, бирга бўлишга ва бирга яшашга даъват этдингиз. Чунки Сиз жаҳонда фақат яхшилик пойдорлигига, одам боласидан фақат яхшилик қолишига чин дилдан ишондингиз ва шундай улуғ истак билан яшадингиз. Айниқса, Сиз бу юрт аҳлини ҳеч қачон камситмаган ҳолда тарихи, дини, тили ҳамда асрлар бўйи шаклланган урф-одатларига ҳамиша ҳурмат назари билан қарадингиз. Шунинг учун ҳам, бу халқнинг асл фарзанди бўлган Жавоҳарлаъл Неру Сизга бутун халқи номидан қуйидаги юксак баҳони беришни ўзининг инсоний бурчи деб билди: «Бобур дилбар шахс эди. Уйғониш даврининг ажойиб султони, кучли, тадбиркор киши бўлиб, санъатни, адабиётни, гўзалликни севар эди… Бобур ҳам энг фасоҳатли ва ориф кишилар сирасига мансуб эди.» ( «Ҳиндистоннинг кашф этилиши» китобидан).\nСизнинг ҳар бир ишларингиз «Бобурнома» саҳифаларида йилма-йил нақшланганлиги билан қимматлидир. Матн табдили: «… Уч кўчиш Синд соҳили бўйлаб бўлди. Уч кўчишдан сўнг Пир Кону мозорига келиб тушдик. Лашкар элидан баъзилари мозор хизматчиларига озор бергани боис, сиёсат учун биттасини парча-парча қилдирдим. Бу Мозор Ҳиндистонда кўп мўътабар мозордир…» («Бобурнома»нинг ҳозирги ўзбек тилига табдили. – Тошкент, 2008, 120-бет).\nБундай битикларни ҳатто, етти ухлаб тушида ҳам кўрмаган баъзи кимсалар адабиётнинг кучини, унинг қудратини «ўтин ёришга» (А.Қаҳҳор) хизмат қилдирмоқчи бўлиб, Сиздек улуғ зотни босқинчи сифатида қоралаб, покиза руҳингизга маломат тошлари отишдан ор қилмадилар. Бундай мафкуравий хуружлардан мақсад Сизнинг мўътабар номингизни тарих саҳифасидан, халқимиз хотирасидан ўчириб ташлаш эди. Бундай манқурт кимсаларга қарата: «Бизни унутқонни унутмоқ керак…» деган хўб жавобни олдиндан айтиб қўйган эдингиз. Кўҳна тарих Сиздек азиз фарзандларини доимо бағрида асраб, ўз ҳифзу ҳимоясига олар экан. Бу Ҳақ ҳукми эканлигига яна бир карра тарих гувоҳдир. Бундай ночор кимсалар «Бобур инсонлар ичида энг ботиридир…» дейилган ҳақиқатдан юз буришди. Ваҳоланки, ушбу адолатли баҳони Сизга дини ва тили ўзга бўлган халқнинг донишманд фарзанди Эдуард Холден берган эди.\nУлуғ бобо! «Олам элидан турли ситамлар кўриш» Сизни она заминдан, аждодлар хоки ётган Ватандан кетишга мажбур этди. Буни Сиз ўз номи билан «юзи қаролиғ», деб атадингиз. Ҳадиси шарифда «Ватанни севиш иймондандир»,- дея битилган. Бу муқаддас туйғу Сизни бир умр тарк этмаганлиги таҳсинга лойиқдир. Падарона васиятларингизни шоир авлодларингиз Сизнинг дил нидоингиз сифатида баён этишга ҳаракат қилди: «Саломат бўлсанг гар, тўртов мучалинг, Она юртга қайтгил, ўғлим Ҳумоюн, Ота юртга қайтгил, ўғлим Ҳумоюн!».\nСиз ҳассос шоир, зукко ва закий насрнавис эканлигингиз билан дунё аҳлини ҳануз ўз ижодингизга мафтун этиб келасиз. Сизнинг ҳарбий саркардалик салоҳиятингиз, айниқса, Панипат шаҳридаги афсонавий зафарингиз доимо одамлар қалбини ларзага солиб келади (Бу воқеа Гиннеснинг рекордлар китобида ҳам алоҳида қайд этилган,) доимо халқимиз қалбини ларзага солади. Халқимизнинг иззатли қаҳрамон шоири Абдулла Ориф буни шундай назмга солган эди:\nТунлар қулоғимга чалинар элас,\nТулпорлар кишнаши, отлар гурраси.\nБалки Муқанна бу тиниб тинчимас,\nБалки, Панипатда Бобур урҳоси…\nАзиз бобо! Сиз юксак эътиқод кўйиб «Ҳазрати хожа мураббий ва муқаввий эдилар…» деб улуғлаган зот Хожа Аҳрор Валий ҳазратларини Абдураҳмон Жомий ва Амир Алишер Навоий нақшбандийлик йўлида ўзлари учун маънавий пир ҳисоблаб бошга кўтаришган. Фалакнинг гардиши билан шундай давру замонлар ҳам бўлдики, шўро мафкурасидан таълим олган айрим ношуд авлодлар бу беназир каромат соҳиби (Сизга ҳар бир оғир дамда руҳан доимо мадад берган)ни жаҳолатпарастликда айиблаб, унинг покиза шахсига қора чаплашдан уялишмади. Бундай туҳматларнинг қанчалик пуч ва ёлғон эканлигини англамоқ учун боз умр китобингизга назар ташламоқ даркор! Унда улуғ Пирнинг нурли сиймоси ва сийрати илоҳий қаламнинг илоҳий қудрати билан чизилганлигига фақат иймон келтириш мумкин. Бундай улуғ зотлар истиқлол туфайли буюк халқимизга яна қайтариб берилганлиги эгилган, аммо ҳеч қачон завол топмаган улуғ ҳақиқатнинг тантанаси бўлди.\nСиз ўз яқинларингизга ғамхўр, доимо уларни қадрловчи адолатли инсон сифатида яшашга интилдингиз. Айниқса, меҳрибон ота сифатида фарзандларингиз истиқболи учун талабчан устоз мақомида иш юритганингиз мемуар асарингизда бошдан охир акс-садо бериб турибди.\nСизнинг фарзандларга, уларнинг Сизга муносабатини ўйлаганда, Бадиуззамон Мирзонинг ўз падарига қарши исёни кўз олдимда гавдаланади. Унинг бу ишини тўхтатиш учун Навоий ҳазратларининг ёзган мактуби ва мактуб сўнгидаги Мавлоно Адиб Аҳмаднинг ҳикматга тўла тўртлиги ёдимга келаверади:\nАтодин хато келса, кўрма хато,\nСени юз балодан қутқарғай Худо!\nБундай панду насиҳат Ҳусайн Бойқаронинг оқибатсиз фарзандларини эмас, балки Сизнинг зурриёдларингиз қалбидан жой олганлиги ҳайрат ва ҳавасга лойиқ. Ҳинд диёрида 332 йил ҳукмронлик қилган бобурийлар сулоласининг илдизи шундай улуғ ҳикматлардан қувват олиб турганлигига ишонгингиз келади. Дунё тарихида бундай узоқ яшаган сулолалар, албатта, бармоқ билан санарлидир.\n«Мубаййин» номли асарингизда ҳар бир фарзанд билиши зарур бўлган муҳим масалаларнинг шеърий йўлда бирма-бир муфассал баён қилингани Сизни иймонли ота ҳам эканлигингиздан хабар беради. Оғир дард исканжасидаги дилбандингиз Ҳумоюнга кўрсатган ғамхўр падар эканлигингизни англамоқ учун яна «Бобурнома»га юзланмоқ лозим. (Матн табдили): «… Менинг кўнглимга келдики, Муҳаммад Ҳумоюннинг мендан бошқа яхшироқ нарсаси йўқ. Мен ўзим садақа бўлайин, Худо қабул қилсин. Хожа Халифа ва бошқа яқинлар дедиларки: Муҳаммад Ҳумоюн сиҳат топар, сиз бу сўзни нечун тилингизга келтирасиз? Мақсад дунё матоидан яхшисини садақа қилмоқдир. Иброҳим билан бўлган урушда қўлга тушган олмосни сиз Муҳаммад Ҳумоюнга ҳадя этган эдингиз. Ўшани садақа қилмоқ керак.\nЎша ҳолатда унинг ҳузурига кириб уч маротаба бошидан айланиб ўргилиб, дедимки: «Ҳар қанча дардинг бўлса, мен кўтардим».\nЎша заҳоти мен оғир бўлдим, у енгил бўлди. У сиҳат бўлиб ўрнидан турди. Мен нохуш бўлиб йиқилдим.» («Бобурнома» 284-бет).\nСиз умр бўйи сўзга ва шеърга содиқ қолдингиз. Буни Ҳумоюнга қарата «Тангрига Сени, элни Сенга топширдим» дея қилган энг сўнги хитобларингиз сиздаги фидойиликни ёдимизга солади. Сизнинг армонли умрингизни дилдан ҳис этган авлодлардан бири қуйидаги аламли мисраларни «дили қонга, кўзлари ёшга тўлиб», (И.Мирзо) битганда қанчалик ҳақ эди:\nБобурнинг белида олис юртларга\nҲумоюн, Акбаршоҳ, Шоҳжаҳон кетди.\nБалки Андижонда қад ростлагувчи\nОсору атиқа Тожмаҳал кетди…\nУлуғ бобожон! Сизга ғоибона йўллаган дил розимга нуқта қўйишдан аввал шуни истардимки, барча миллатдошларингиз, қолаверса, бутун дунё халқларининг қалбини Сиздаги ботирлик ва ростгўйлик, меҳрибонлик, инсоф ҳамда адолат, мардлигу самимият туйғуси асло тарк этмасин!\nБугун мустақил Ватанда дунёга келаётган, ҳар бир авлодларингиз оламнинг юзидаги хол бўлмиш Тожмаҳалдек мўъжизаларни ўз юртларида тиклаб, Ватан ободлиги учун муносиб ҳисса қўша олсин!\nОдамларнинг бир-бирига меҳр-оқибати ва «бори элга яхшилик…» қилиши абадий бўлсин! Шундагина Сиз каби улуғларимизнинг руҳлари шод, охиратлари обод бўлиши муқаррар!


Терговчиларнинг хулосаларига кўра, Кулоб шаҳрида яшовчи, терроризм жинояти учун 19 йил қамоққа ҳукм қилинган 42 ёшли Амирали Давлатов тўрт ой давомида маҳбусларни исёнга тайёрлаб келган. Ўтган йилнинг 8 ноябрига ўтар кечаси колонияда юз берган тартибсизликлар оқибатида, расмий маълумотларга қараганда, 21 нафар маҳбус ҳалок бўлди. Исён вақтида қамоқхонанинг икки ходими ўлдирилди, беш нафар қўриқчи оғир жароҳат олди.\nЖиноий иш билан таниш Сўғд вилоят прокуратурасидаги манбанинг 28 феврал куни ўз номини айтмаслик шарти билан хабар қилишича, терговчилар Амирали Давлатовни колониядаги исённинг асосий ташкилотчиларидан бири бўлган дея ҳисоблайди. Амирали Давлатов таниқли«Маханов тўдаси»нинг аъзоларидан биридир. Эслатиб ўтамиз, Тожикистон Олий суди 2014 йил 20 март куни Алимурод Маханов гуруҳининг аъзоларини терроризмда айбдор дея топган эди. Гуруҳ раҳбари Маханов 21 йил муддатга колонияга ҳукм қилинди. Амирали Давлатов 19 йил муддатга озодликдан маҳрум қилинган эди.\nМахсус хизмат вакилларининг маълум қилишича, Маханов Ўзбекистон Ислом Ҳаракатининг фаол аъзоси ҳисобланади ва ЎИҲнинг минтақадаги амири этиб тайинланган. Унга 10 киши, жумладан тўрт нафар Тожикистон фуқароси, икки нафардан Ўзбекистон, Қирғизистон ва Туркия фуқоролари «хизмат қилган». Махановнинг сўзларига қараганда, у ва қўли остидагилар Покистоннинг Вазиристон вилоятидаги террор лагерларида жангавор тайёргарликдан ўтган.\nСўғд вилоят прокуратурасидаги манбанинг таъкидлашича, Амирали Давлатов исён ташкилотчиларидан бири бўлишига қарамай, тартибсизликларда бевосита иштирок этмаган. «Ўша оқшом унинг олдига рафиқаси келган эди ва Давлатов камерада бўлмаган. Ташкилотчиларнинг режасига биноан, айнан Амирали Давлатов ўша куни маҳбусларнинг жазони ижро этиш муассасида бўлган рафиқаларини гаровга олиши керак эди. Бироқ кутилмаганда чироқ ўчиб қолади ва шу сабабли у ўйлаган режасини амалга оширмайди», - дейди манба.\nТожикистон ИИВ раҳбари Рамазон Раҳимзода 14 февраля куни бўлиб ўтган матбуот анжуманида исёнкорлар 7 нафар назоратчини гаровга олгани ва ҳукумат махбусларни озод қилмайдиган бўлса уларни ўлдириш билан таҳдид қилишгани борасида баёнот берган эди. «Мана шу ультиматумдан кейин жангга ОМОНчилар киришди, улар гаровдаги беш нафар ходимни озод қилди, бу вақтда икки нафари ўлдирилган эди», - деди Тожикистон ҳуқуқ тартибот идорасининг раҳбари.\nАмирали Давлатовнинг онаси Тошби Ашурмадова ўғлига янги айб қўйишаётганини билади. Бироқ, у ўғли исён ташкилотчиларидан бири бўлганига ишонмайди. «Ўша куни келиним колонияда бўлган эди ва эрининг қандайдир қонунга зид ҳатти-ҳаракатларини пайқамаган», - дейди маҳбуснинг онаси.\nЎтган ҳафта маълум бўлишича, Хўжанд колониясида юз берган исёнда иштирок этган 30дан ортиқ иштирокчига нисбатан очилган жиноий иш Тожикистон Олий судига юборилган. Улар қотиллик, оғир тан жароҳати етказиш, ҳукумат вакилларига қаршилик кўрсатиш ва жазони ижро этиш муассасидаги ушлаш режимини бузганликда айланмоқда. Хўжанд колониясидаги исённи бостириш вақтида ҳалок бўлган ва жароҳат олганларнинг аниқ сони ҳамон номаълум. Манбаларнинг маълум қилишича, Хўжанддаги қаттиқ режимли колониядаги исённи бостиришда камида 53 киши ҳалок бўлган ва 186 киши жароҳат олган. Хўжанд колониясидаги исён учун маъсулиятни «Ислом давлати»(ИД) ўз зиммасига олди.


Улар Тошкентдаги “Agro Expo Uzbekistan/Agrotech Expo” қишлоқ хўжалиги кўргазмасида иштирок этишмоқда.\nТашқи ишлар вазирлиги матбуот хизмати хабарига кўра, бугун делегация Ўзбекистон Қишлоқ хўжалиги вазирлиги ва Савдо-саноат палатасида музокаралар ўтказяпти, 9 ноябрь куни эса Наманган вилоятига боришади.\nЎзбекистон Республикасининг Бенилюкс давлатларидаги Элчихонаси хабар беришича, мазкур компаниялар Ўзбекистон бозорига киришни ва ишончли ҳамкорга айланишни режалаштирган.\n“Lely” компанияси узоқ йиллар давомида ривожланаётган мамлакатларда ўзининг илғор тажрибаси ва технологиясини муваффақиятли жорий этиб келмоқда ва шу йўл орқали янги иш ўринлари яратмоқда. Ўзбекистонга ташриф арафасида компания Қишлоқ хўжалигида Голландия технологиялари инновацион марказини ташкил этиш борасидаги режаларини эълон қилди.\nТўлалигича ишлаб чиқариш Ўзбекистон ҳудудида маҳаллийлаштириладиган қишлоқ хўжалиги кластерини ташкил қилишни кўзда тутувчи мазкур марказ лойиҳасининг тахминий қиймати 10 млн еврога тенг. Ерга ишлов бериш, чорвачиликни ривожлантириш, тайёр сут маҳсулотларини ишлаб чиқариш, чиқиндиларни қайта ишлаш ва қишлоқ хўжалиги маҳсулотларини сақлаш борасидаги Голландиянинг илғор технологияларини жорий этиш мўлжалланмоқда.\nШунингдек, таълим компоненти ҳам кўзда тутилмоқда ва бунда Вагенинген университети олимлари ўзбек фермерларига замонавий Голландия технологияларини ўргатишади.\nЎзининг тупроқ остини суюқ органик ўғитловчи технологиялари билан машҳур бошқа бир Нидерлания компанияси – TCT-Agro” билан ҳамкорлик алоқалари бўйича дастлабки келишувларга эришилди. Ҳозирда Ўзбекистон Элчихонаси мамлакатимиз қишлоқ хўжалиги комплексида керакли бўлувчи аниқ сегментларни белгилаб олиш борасда мазкур компания билан музокаралар олиб бормоқда.


Яқинлашиб келаётган Ватан ҳимоячилари куни арафасида қўмондонликнинг Қарши шаҳрида жойлашган ҳарбий қисми шахсий таркиби учун фойдаланишга топширилган янги штаб биноси ҳарбийлар учун ҳақиқий байрам совғаси бўлди. Биноларнинг очилиш маросимида Тоифаланган объектларни қўриқлаш қўшинлари қўмондони полковник Журъат Якубов, Жануби-ғарбий махсус ҳарбий округ қўмондони полковник Зайнобиддин Иминов ва кенг жамоатчилик вакиллари иштирок этиб, йиғилганларни байрам билан қутладилар. Ҳарбий қисм жамоасига енгил автомобиль калити топширилгач, жанговар хизмат фаолиятида юқори натижаларга эришган бир гуруҳ ҳарбий хизматчилар рағбатлантирилди.\nАлбатта, яратилаётган бундай шарт-шароитлар ҳарбий хизматчиларнинг жанговар-хизмат фаолиятини янада самарали олиб боришлари ва юқори натижаларга эришишларида дастуруламал бўлиб хизмат қилади.\nТоифаланган объектларни қўриқлаш қўшинлари қўмондонлиги матбуот хизмати\nЎзбекистон янгиликлари » Жамият » Янги бино ҳарбий хизматчиларга байрам арафасида муносиб совға бўлди


Аёлнинг кечинмалари билан кимнинг иши бор?! • NeMolchi.uz\nBosh sahifa Jabrlanganlarga maslahat Аёлнинг кечинмалари билан кимнинг иши бор?!\nАёлнинг кечинмалари билан кимнинг иши бор?!\nШу мавзуни майдаламанглар, деймиз-у, бу буйича сабрсизлигимизни тан олгимиз келмайди.\nЭҳ, одамлар, оддийгина хотинларимизга муносабатнинг тагига етмаганмиз-у, гейларга толерантликдан гапираётганимиз кулгули.\nМен ҳам патриархал жамиятда эээнг чекка қишлоқда ўсганман. Лекин мен тушуниб етдим-ку шуни!\nАёлларни бизнинг жамиятимиздаги потенциали йўқдек кўринишига илгаридан бўлиб келган кўп сабаблар бор:\nУларнинг ақли калта деймиз, “аёлга қўл берсанг елканга, елка берсанг бошинга чиқиб олади” каби халқ оғзаки ижоди бизда бўлиб келган дискриминациянинг ёрқин исботи.\nАёлнинг ўсишини таҳлил қилиб кўринг:\nУлар туғилибоқ итоаткор бўлишга ўргатилади. “Аканга тил қайтарма, болам, эринг нима деса айтганини қил, нон пишир, овқат қил, кирларини юв, кечаси чарчасанг ҳам бер, овозингни баланд қилма, сен ожизасан, каби ижтимоий босимлар остида улғайган аёл қандай қилиб ўзига ишонувчан, ақлли, билимли, шарткесар бўлишини кутиш мумкин???\nҲа, ота ўғил! Эркакнинг оти бўлмаса блаблабла… булар эса эркакнинг самооценкасини ошириб борса борадики, туширмайди.\nХалиям баъзи аёллар шу итоаткорлик билан бўлса-да ўзлигини англаса-да чидаб яшаб келаяпти.\nЭрга тегиб қайтиб келса, уни кўрган эркак бир «кўрай» деб ўтирса, унинг шахси, ичидаги кечинмалари билан ҳеч кимнинг иши бўлмаса, улардан қанақа ақл кутиш мумкин?\nЕрга тиқиб қўйганмиз-ку ўзи?!\nҲозир ҳам жамиятимиз таълимга муҳтож. Ҳозир ҳам патриархал жамиятимизда қааанча аёллар майший зўравонликдан азият чекишади, бу ҳақда хатто ўзлари ҳам билмасдан.\nЎзи кўчадан ўйнаб, улфатлар билан ичиб, камига кечаси соат иккиларда ўртоқларини уйига олиб келиб, эрта тонгда ишга кетиши керак бўлган хотинига тур, уни опкел, тур буни опкел, деб дўқ қилиб, моллик қиладиган танишларимиз ҳаммамизда бор.\nБиз бўлса гейлар ҳуқуқи бўйича тортишиб ётибмиз. Олдин аёллар ҳуқуқини бир қараб кўрайлик.\nАёллар, сизлар ҳеч кимдан кам эмассиз, сизлар биз билан бир хилда шу дунёнинг давомчиларисиз. Сизлар бизнинг хаётимиз давом этиши учун керак бўлса эээнг муҳим функцияни бажариб келасизлар. Уйғонинглар, ўзларингизнинг ҳуқуқларингизни урушиб эмас, иш ташлаб эмас, гўзал хулқингиз, билимингиз (бу учун кўпрок ўрганиш керак) билан яқин эркакларингизга етказиб боринг, ўзингизни кўпроқ севинг.\nКимгадир ботган бўлса узр.\nМуаллиф: Шариф Худойбердиев


Ўзбекистон аҳолисининг «сандиғи»да миллиардлаб доллар бор – mulkdor.com\nЎзбекистон аҳолисининг «сандиғи»да миллиардлаб доллар бор\nApril 19 2019, 03:04 ЖамиятИқтисодИқтисодиёт хабарлариЎзбекистонХабарлар\nЖуда камайтириб ҳисоблаганда, Ўзбекистон аҳолисининг «сандиғи»да бир неча миллиард доллар бор. Бу ҳақда Капитал бозорини ривожлантириш агентлиги директори Отабек Назиров маълум қилди, деб ёзади “Кун.уз” нашри.\nУнинг айтишича, агентлик аҳолида мавжуд бўлган маблағлар миқдорини баҳолади. «Бугунги кунда аҳолида «сандиқ»да бўлган ҳақиқий пуллар миқдори бир неча миллиард долларга баҳоланмоқда. Бу ўнлаб миллиард доллар бўлиши ҳам мумкин», – деди у.\nУнинг сўзларига кўра, бу пуллар ишлаши учун молиявий воситаларни ривожлантириш керак. Шунда бизнес аҳоли маблағларини сармоя сифатида жалб қилиш имконига эга бўлади.\n«Нима учун бу пуллар сандиқда ётибди?.. Улар ишлаши учун молиявий воситаларни ривожлантириш лозим, оддий қоида. Низоларни бартараф этиш, мулкдорлар ва акциядорлар ҳуқуқларини ҳимоя қилиш учун адолатли суд тизими бўлиши керак», – дея таъкидлаб ўтди Назиров.\nБош прокуратуранинг ёлғон ахбороти\n(Прокуратуранинг ёлғон гапи) Фуқаро Р.Ходжаевнинг Интернет тармоқларида тарқалган видеомурожаати юзасидан қуйидаги Прокуратуранинг тўқима ахборотлари маълум қилинади. ...\nЖамиятSeptember 19 2019, 05:09


Эрон Boeing’дан 100 та самолёт сотиб олишга яқин турибди\n23:57 / 14.06.2016\nЭронлик амалдорлар ва АҚШнинг Boeing компанияси вакиллари 100 та йўловчи самолёти сотиб олиш бўйича дастлабки келишувга эришдилар, деб хабар бермоқда Reuters ахборот агентлиги.\nҒарб ва Яқин Шарқдаги манбаларнинг айтишича, Iran Air авиакомпанияси самолётларни АҚШ ҳукумати маъқуллагандан кейин сотиб олиши ёки ижарага олиши керак. Эрон вазири Теҳрон Boeing билан келишувга эришгани ва бунинг тафсилотлари кейинроқ чоп этилишини маълум қилди.\nЭрон Boeing’дан 100 та самолёт сотиб олмоқчи эканлиги январда маълум бўлган. Эрон ўзининг эскириб қолган авиапаркини янгилашга эҳтиёж сезмоқда.\nЯнварда Теҳрон Airbus’дан 25 млрд долларга 118 та самолёт сотиб олишга рози бўлганди. Битим Эрон президенти Ҳасан Руҳонийнинг Францияга ташрифи вақтида тузилган ва бу Эрон учун 1979 йилдан бери авиация соҳасидаги энг йирик битим бўлганди.\nЭрон томонидан хорижий самолётларнинг сотиб олиниши мамлакатдан санкцияларнинг бекор қилиниши сабабли мумкин бўлди.


АҚШ Давлат котибига Бонндаги меҳмонхоналарда жой топилмади\n12:19 / 17.02.2017\n«Катта йигирматалик» давлатлари ташқи ишлар вазирларининг икки кунлик саммитида иштирок этиш учун Швейцарияга келган АҚШ Давлат котиби Рекс Тиллерсонга меҳмонхонадан жой топилмади. Bloomberg хабарига кўра, шаҳардаги барча меҳмонхоналарда барча хоналар банд бўлгани учун Тиллерсонга жой берилмаган.\nШундан сўнг, уни Бонн шаҳридан 30 дақиқалик масофадаги санаторияга жойлаштиришган.\nҚайд этилишича, бу ҳолатга Тиллерсоннинг учрашувда иштирок этиши кечикиб тасдиқлангани сабаб бўлган. Шу туфайли, саммит вақтида Тиллерсон билан учрашмоқчи бўлган бошқа вазирлар, шу жумладан Буюк Британия Ташқи ишлар вазири Борис Жонсон санаториягача бўлган йўлни босиб ўтиш учун ортиқча 30 дақиқа йўқотган.\nШу куни Тиллерсон ва Россия ТИВ раҳбари Сергей Лавровнинг учрашуви вақтида залдан журналистларни чиқариб юборишганди. Америкалик сиёсатчининг фақат илк сўзларини эшитишган: «Салом. Раҳмат, мистер Лавров, мен ҳам сизни кўриб турганимдан мамнунман». Шундан сўнг америкаликлар делегацияси журналистларни «ҳайдаган». Улар ўз ҳаракатларини изоҳлашмаган.\nБу Тиллерсон ва Сергей Лавровнинг G20 ТИВ раҳбарлари саммити доирасидаги илк учрашуви эди. Лавров бу учрашув самарали ва фойдали кечганини маълум қилди.\nЛавров Тиллерсон Бонн\nОқ уй Россияга қарши янги санкцияларни муҳокама қилишни бошлади


Қозоғистонда таниқли ҳуқуқ фаоли қамалди\n26 октябр 2021, Тошкент вақти: 16:52\nҚозоғистонда таниқли инсон ҳуқуқлари фаоли Вадим Курамшин безориликда айбланиб, 10 кунга қамалди.\nЯкшанба куни ўтказилган судда у Дэнис Ситско исмли шахсни ҳақорат қилганликда айбдор, деб топилди.\nДавлат рўйхатга олмаган “Алға” партияси фаоли Виктор Новиковга кўра, Курамшин суд залидан қамоққа олиб кетилган.\nШанба куни эса ҳуқуқ фаоли автобус бекатида нотаниш одам унга ҳужум қилгани ҳақида оммавий ахборот воситаларига хабар берган эди. Унинг ҳамкасблари Курамшиннинг жазога тортилиши сиёсий мотивлар асосига қурилганини таъкидламоқда.


ЎзА - Муҳаббатни соғинаман мен тунда...\n10.02.2019 13:00 Чоп этиш версияси\nМуҳаббатни соғинаман мен тунда...\n90-ЙИЛЛАР ЎЗБЕК ЭССЕЧИЛИГИ ТУРКУМИДАН...\nЎрол Содиқ 1970 йил Самарқанд вилояти Нурота тумани (ҳозирги Навоий)да туғилган. Адабий-танқидий, бадиий ва публицистик асар ва мақолалари республика матбуотида мунтазам чоп этиб турилади.\n"Тун... Атрофдагилар ухлаяпти. Сен эса бедорсан, ғафлатда ётганларга посбондайсан гўё... Бедорлигинг недан, нега мижжа қоқмайсан? Ахир кимдир биров посбонликда туриши шарт дейилган-ку, кимдир бедор бўлмоғи керак!"\nГоҳида одамда ғалати ҳиссиётлар пайдо бўлади. Негадир қилаётган ишларингдан кўнглинг тўлмай, ўзингдан хафа бўлиб кетасан. Бирор одамнинг вафот этганини эшитсанг ўнғайсизланиб қоласан, ўзингни қандайдир такаббурлик қилиб тирик юргандай ҳис этасан. Азага бориб қолгудай бўлсанг гўё ҳамма сени қўли билан нуқиб кўрсатаётгандек, “тирик қолиб нима иш битирасан”, деяётгандек туюлади. Ҳақиқатан ҳам сен тириклигингда нима иш битирасан, тирик юриб сиқилаётган одам?! Сенингча тириклик — тирикчиликми ёки сен ҳам Чилилик мусаввирга ўхшаб ўлмай туриб ўзингни даҳо дея сазойи қилишга бел боғладингми?.. Тўғри сениям тушуниш керак, ахир, бу дунёда ҳеч ким мангу эмас! “Хотиранг дилларда мангу жаранглайди”, деган ибора ёлғон...\n...Буни қайсидир одам жони узилаётган яқинига раҳми келиб, уни ўкситмаслик учун айтган — осилиб келаётган жағини бу юмшоқ ёлғон билан танғиб қўйгандир. Қайдам... ахир, ҳисоблаб кўр, одамзод пайдо бўлгунича неча юз асрлар ўтди. Шундан қолган бўлса мингта, нари борса юз мингтача одам боласи “яшаб” қолди. Қолганлари изсиз, ном-нишонсиз кетди-ку. Сен бўлсанг “бирор-бир буюк иш қилолмагач, ҳеч бўлмаса тарихий шахс тақдирига тақдирим эш ҳам бўлмаган экан-да”, дея умидсизланасан, Клеопатра Антониога хотин бўлмаганда ундан тарихда ном-нишон қолмасди, деб ўчакишасан. Сен қаёқдан биласан, балки, Антонио атрофидаги шон-шуҳрат, унинг шахсидаги абадийликни Клеопатра туққандир…\nЎйлайманки, ташқи туртки бирламчи эмас. Ақлимиз етмайдиган недир бор бу ерда. Лекин нима у?.. Бу тасодифнинг оти нима... Нимадир қилиш керак. Нимадир... Лекин нима?.. Балки ўлмас асарлар яратиш, нодир мусиқа ижод этиш, балки бўйнига тўрва илиб, олис тоғ чўққилари томон кетмоқ керакдир. Ҳар ҳолда шу-да яхши. Йўқса не маъно бор ивирсиб... кун кўришдан. Дарвоқе, кун ўтади.Кунлар ўтаверади ажинлар солиб. Ҳар битта ажин битта сиртмоқ, бир куни йиқитади у... Ҳар қандай одам “мен ўлимдан қўрқмайман”, деб кеккайиши мумкин. Бунга унинг ҳаққи бор. Лекин у ёлғиз қолганда кузатинг, ўкириб юборай дейди. Ўкирмаслик аҳмоқликнинг белгисидир. “Худолар Сизифни мангу уқубатга маҳкум этган эдилар”, деб ёзади Камю. Яъни Сизиф баланд тепаликка улкан харсанг тошни думалатиб чиқиш масъулиятини олган эди. У қанчалик уринмасин? зўрға обчиққан тоши ўз оғирлиги билан яна пастга думалайди. У яна олиб чиқади, яна думалайди. Яна... яна... яна... Сиз Сизифнинг мингинчи уринишидан кейинги ҳолатини тасаввур эта оласизми? Тош бўп кетган тана, тошга қапишиб қолган тунд чеҳра, танадан дувиллаб оқаётган тер ва чақнаб турган кўздаги ишонч шуъласи...\nМангуликка интилиш Сизифнинг бесамар уринишларига ўхшайди. Лекин барибир ивирсиб юриш ёмон. Сен фикрлайсан. Чалқанча ётиб чексиз самога кўз тикиб хўрсинасан. Лекин Нютонга ўхшаб чексиз коинотда ўзингнинг кичик бир заррачадай эканлигингни сезсангда ўзингдан нафратланмайсан. Сен Нютондан нафратланасан, негаки, Нютон буюк зот. Унинг бутун инсонлар дастуриламал қиладиган қонунлари бор. Сен эса ҳеч ким эмассан...\nҚолаверса. Бу дунёи азимда тасодифнинг ўзи йўқ....\nУмидсизлик одамни жоҳил қилмайди, балки тарбиялайди. Умидсизлик — содир бўлиш мумкин бўлган барча фожиаларга қарши “бадантарбия”дир. Чунки умид — ноқобиллик белгиси. Яъни тамаъдир... Ғалати тамаъ. Гоҳида одам ҳеч кимда йўқ бўлган хислатларни ўзида мужассамлаштиришни истайди ва шу қадар тентакларча тиришадики... Буюклик яратилмайди, у Аллоҳнинг неъматидир. Дунёдаги энг буюк ишонч — Яратганнинг ягоналиги ва қудратининг бемисллигига бўлган ишончдир...\n... Қисман қийин ҳолатлар кечади ҳаётда, ҳатто у кулгили ҳам туюлади баъзан. Лекин кулмайсан. Ёлғиз ўтириб кулиш, яна ўз туйғуларингдан, ғалати... қўрқасан. Кулиб юборсанг қаҳ-қаҳанг бетон деворларга урилиб, устингга ёпирилади. Шуларни ўйлаб суякларинг қисирлаб кетади... Ўзингни тиясан. Лаб-лунжингни йиғиштириб, хомуш, китобга термиласан. Қўққисдан “Муҳаббат майда нарса”, деган ўй хаёлингга келади. Яхшиси унга яқинлашмаган маъқул, деб ўйлайсан ўзингча. Лекин юрагингда мунис бир соғинч пайдо бўлади. Сенга бўйсунмаган даҳрий бир соғинч. Унинг бошига урсанг юқорига сапчийди. Сен эса уни истамайсан. Ҳатто хоҳламайсан ҳам. У бўлса душман айғоқчисига ўхшаб пусиб келаверади. Сим тўрларни қирқиб ўтиб тобора, тобора яқинлашади. “У ўлган, энди йўқ у. Сен нега келяпсан”, дейсан юрагинг тўлиб. У бўлса индамайди. Судралиб келаверади. Тили йўқ унинг, гапиролмайди у... Одам соғинаётганда фикр ўлади, дейиш табиий эмас. Ўша пайт ҳеч бўлмаганда унинг қаршисида сиймо туради. У сиймони ўқий бошлайди. Соғина бошлайди... Соғинч — энг улуғ фикрдир. Ҳатто у ғоям бўлиши мумкин. Шаклсиз, айтиб ва ифода қилиб бўлмайдиган ғоя...\nУни яхши кўриб қолганимда неча ёшларда эдим, эслай олмайман. Бунинг нима аҳамияти бор... Узун-узун киприкларини пирпиратиб турарди. Кейин бирга айланардик. Боғларни... изтироб чекарди бечора. У фаришта эмас эди, қанотлари йўқ эди унинг. Ҳимоясиз, одамнинг раҳмини келтирадиган даражада дилозор эди у. Мен қаёқдан билай... Энди бутун умр азоблансам керак, деб ўйлайман. Одам журъатли бўлиши керак экан, дейман энди-энди. Ўша маҳаллар бунга фаҳмим етмаганми, мангу яшайман деб ўйламаганманми, ҳарқалай айтмаганман. Айтилиши лозим бўлган гапни чўзиб келганман. Янглишмасам атайлаб шундай қилганман. У даврлар бодом гулларига ҳавасманд эдим.\nНуротада бодом ҳамалда гулга киради. Ҳамма ёқ оппоқ бўлиб гулга бурканади. Шундай пайтда бир умр тоғларда қолиб кетгинг келади. Шуларга маҳлиё бўлиб ҳаммасини унутиш кўп кўргиликлар келтирди. Хусусан, у жуда эрта ўлиб кетди. Айтмасдан. Уялиб, қимтиниб ўлиб кетди. Унинг мунис изтироблари билан яшаш қанчалик оғир ва ёқимли.. У ҳамма нарсадан қочиб кетди. Шон-шавкатдан, бахтдан, ғазабдан, муҳаббатдан. Дарвоқе, у гўзал ўлим топди. У мендай ўз умрини турмушнинг шамолига совурмади. Икир-чикирларга ўралашмади ва соф ҳаёт кечирди. Мен уни қаттиқ севаман, фахрланаман ва зимдан уяламан...А. Камю: “...Бундай ҳаёт яшашга арзимайди”, деб ёзади. Лекин қандай ҳаёт муносиб. Одамлар қандай ҳаёт билан ўз умрларини гулчамбарга буркайдилар. Бир умр мол-дунё кетидан қувиб, ҳаром-хариш йўллар билан фароғат туйиб, қорин тўйдириб, кекириш арзийдими яшашга. Буни қандай тушунмоқ керак? Ақлнинг аҳамияти қандай бу ерда? Яшашга арзийдиган ҳаёт қуришни ақл-идроқ уддалай оладими?! “Ақл-идрок ҳеч қачон эзгулик билан ёвузликни аниқлаб беришга, лоақал унисини бунисидан тахминан фарқлаб беришга ҳам қодир бўлмаган; аксинча, доимо ҳар икки тушунчани шармандаларча бўтқага айлантирган. Бу борада чала фан жуда қовун туширган. Чала фан инсоният учун ўлатдан, очлик ва урушдан-да хавфли кушанда”, деган эди Достоевский.\nУнда ақлли бўлишга тиришмоқ нега? Бу бачканалик Сизифнинг ибратомуз ҳалокатини эслатмайдими сизга?” Қўлингизни соябон қилиб қаранг, қанча сизифчилар тепаликка харсанг думалатиш билан овора. Ҳей, десангизам, ҳой, десангизам эшитмайди. Яшаш шу деб ўйлайди, ҳаёт аччиқ бўлса-да мароқли, деб фикрлайди. Атроф билан иши йўқ. Мушаклари ялтираб тиришгани, тиришган. Миллион йил бўлди бунга, юз миллион йил бўлди бунга, тиришгани тиришган...\n... Кечаси ҳамма нарса яхши кўринади. Аниқ — бурнингнинг устида тургандек. Яхшилаб тикилсанг ёнгинангдан ўрмалаб ўтаётган чумолининг кўзиниям кўришинг мумкин. Кейин, тунда одам бир қадар шахсийлашади. Кун бўйи танасига ёпишган шовқину ташвишни, турқидаги нотабиийликни, тилидаги “олтин” қопламани кийимига қўшиб ечиб ташлайди. Шундай паллада мен ҳам доим олис болалигимга қараб кетаман. Мен у билан эринмай суҳбатлашаман. Ҳатто турли ўйинлар ўйнайман. Шу пайт телефон жиринглайди. Ҳаёлим бўлинади. Қўнғироқ телефонга чорлайди. Менинг эса юрагим бетламайди. Чунки, гўшакни менинг кўйлагим ёки шимим, нари борса галстугим кўтариб турган бўлади... Шунинг учун мен тунни соғинаман. Қани эди борлиқ, тундай сеҳрли бўлса деб, орзу қиламан. Шундай эврилиш кутаман. Севгилим билан сокин гулзор қўйнида самимий суҳбатлашиш лаззатини орзу қиламан. Ҳеч нарса — урф-удум, одат, тамойил ва бир-бирига ўхшаган кунлар нуқси урмаган муҳаббатни соғинаман мен тунда...\n1993 йил. “ЎзАС”


“Матбуотга эмас, юрагимга ишониб Ўзбекистонга боришга қарор қилганимдан хурсандман” (фото) - Zamin.uz\nЎзининг диплом ишида “Мен дунё фуқаросиман” деган мавзуда ҳужжатли фильм тасвирга олган америкалик ёш мутахассис Стефан Браун Ўзбекистонга саёҳат қилган. Унинг таассуротлари ҳақида “Би-би-си” берган хабарга таяниб "Халқ сўзи" нашри маълум қилмоқда.\nУ 23 ёшда, ҳозир АҚШдаги ширкатда реклама соҳасида фаолият юритмоқда. Стефан жаҳондаги 20 дан ортиқ мамлакатга саёҳат қилган.\nСтефан Браун ўзининг ижодий ишида дунёдаги ирқчилик муаммоси, глобал дўстлик, сабр-тоқатлиликнинг аҳамиятини урғулашни истаган. У дунё бўйлаб орттирган дўстлари кўмагига таяниб, ҳужжатли фильмини тасвирга олган.\n“Ушбу тажрибаларим мени фақат АҚШ фуқаросигина эмас, дунё фуқаросига айлантирди”, дейди Стефан.\nУ хорижий оммавий ахборот воситаларида Ўзбекистон ҳақида салбий тасаввур мавжудлигига эътибор қаратган. Бироқ матбуот хабарларига эмас, ўз юрагига қулоқ тутиб Ўзбекистонга саёҳат қилишга қарор берганидан хурсанд эканини ёзади.\n“Мен матбуотдаги сўзларга ишониш ўрнига юрагимга қулоқ солиб Ўзбекистонга келишга қарор қилганимдан жуда ҳам хурсандман. Мен бир умр ёдимдан чиқмайдиган хотиралар ва дўстларга эга бўлдим. Мени нафақат дунё фуқароси бўлишда давом этишга илҳомлантирганинг, балки ҳақиқий инсон аслида қандай бўлишини ўргатганинг учун раҳмат сенга Ўзбекистон”, деб ёзади у.\n“Чунки мен ўзбекларнинг қанчалар ажойиб инсонлар эканини ўз кўзим билан кўрдим... Маҳаллий одамларнинг меҳмондўстлиги, ҳар бир инсоннинг дўстона муносабатидан мен ўзимни дунёнинг ҳар қандай жойига нисбатан ўз уйимдагидек ҳис қилдим. Ҳар куни табассум, ҳар куни янги бир дўст, ҳар куни мен ҳар қандай муаммони эсдан чиқарган ҳолда уйқудан уйғондим”, дейди Стефан.\n“Ўзбекистонга саёҳатим мени нафақат глобал фуқароликка, балки инсонийлик нимани англатишига ўргатди”, дея хулоса қилган Стефан Браун. “Замин” янгиликларини “Facebook”да кузатиб боринг\n4-01-2020, 15:30, Жамият\n3-03-2018, 22:20, Жамият\n22-10-2017, 18:12, Жамият\n1-03-2017, 21:33, Жамият


Сизла ҳаёт бардавом, диллар мангу нурафшон\nФарғонада ҳам 8 март – Халқаро хотин-қизлар куни кенг нишонланмоқда.\nФарғонада ҳам 8 март – Халқаро хотин-қизлар куни кенг нишонланмоқда. Асосий байрам тадбири Фарғона шаҳридаги Ислом Каримов номидаги театр-концерт саройида бўлиб ўтди. Бу масканга жам бўлган хотин-қизлар тимсолида аёл зотининг меҳнат ва машаққатлар ичра кўтарилган қадди, нафосат ва ҳаёга ўралган муҳтарам сиймоси гавдаланди.\nТантаналар залига хушнуд қадамлар билан кириб келаётган нуроний онахонлар, миллатимиз фахр-у ифтихорлари бўлган фермер, педагог, олима, санъаткор, шифокор, ҳарбий, иқтисодчи, тадбиркор, ҳунарманд аёллар ва она юртнинг бахтли қизлари, дилбар опа-сингиллар эҳтиром рамзи – гуллар билан кутиб олинди. Сарой фойесида ташкил этилган миллий кўргазма Фарғона аёлларининг меҳнатсеварлиги, нозик диди ва маҳоратини намойиш этди.\nФарғона вилояти ҳокими Шуҳрат Ғаниев барча хотин-қизларни гўзал айём билан қутлади.\nДавлатимиз раҳбарининг ташаббуси билар мамлакатимизда хотин-қизларга юксак ҳурмат-эҳтиром кўрсатиш, уларнинг ижтимоий-сиёсий фаоллигини ошириш, фидокорона ва самарали меҳнатини рағбатлантириш мақсадида таъсис этилган “Мўътабар аёл” кўкрак нишони бу йил ҳам ўзининг муносиб соҳибаларини топди. Ушбу юксак эътирофга сазовор бўлган Лариса Денисова, Зебихон Рустамова, Мавжуда Хурсанова, Юлдузхон Олимова, Ёрқиной Эргашева, Мастура Зияева сингари 21 нафар фарғоналик аёлларга ушбу кўкрак нишони тантанали топширилди.\n– Ушбу мукофот мен орқали барча фарғоналик олима аёлларимизга берилди, – дейди Фарғона давлат университети тупроқшунослик кафедраси профессори Саноатхон Зокирова. – Хотин-қизларнинг илм-фан ривожи йўлидаги изланишларини қадрлаётган Президентимизга раҳмат.\nВилоят ҳокимлиги томонидан барча туман-шаҳарлардаги энг илғор, намунали, ташаббускор ва тадбиркор хотин-қизлар, фаол ва ибратли оилаларни аниқлаш мақсадида ташкил этилган кўрик-танловнинг 15 та номинацияси бўйича ғолиб номи эътироф этилди, уларга вилоят ҳокимлигининг диплом ва қимматбаҳо совғалари топширилди.\nОилада уч ўғилни эл корига ярайдиган инсонлар этиб камолга етказдик, – дейди танловнинг “Энг намунали шифокорлар оиласи” номинацияси ғолиби, Ёзёвон тумани тиббиёт бирлашмаси шифокори, олий тоифали акушер-гинеколог Мавлуда Файзуллаева. –Турмуш ўртоғим шифокор-анестезиолог. Ўзаро меҳр-оқибат, илмга ҳурмат, элга хизмат, давлат ва юрт ишига сидқидилдан бел боғлаш оиламизнинг қутлуғ шиори. Бугунги рағбат эса бизни янада ибратли ва фидойи бўлишга ундади.\nСанъат усталари, хонанда ва ёш ижрочилар иштирокидаги бадиий-мусиқий дастур намойиш этилиб, гўзаллик байрами шукуҳи янада ортди.


Чортоқликлар қачон тоза ичимлик суви ичади? | O'zLiDeP\nНаманган вилояти Чортоқ тумани “Мучум” қишлоғида яшовчи 4 минг нафардан ортиқ фуқаролар 2014 йилдан буён тоза ичимлик суви муаммосидан азият чекмоқда. Чорасиз қолган аҳоли саломатлиги учун хавфли бўлган ариқлардан сув ичишга мажбур бўляпти.\nМаълум қилинишича, фуқаролар бу масала бўйича кўп маротаба тегишли ташкилотларга мурожаат қилган. Лекин ҳар гал: “Сизнинг қишлоғингиз Давлат Дастурига киритилган”, деган бир хил жавобни олишган. Нечанчи йилги дастурга киритилгани ҳақида эса тайинли жавоб беришмаган.\nУшбу муаммо 2018 йилнинг февраль ойида O‘zLiDeP Чортоқ туман Кенгаши томонидан “Мучум” ва “Дамариқ” маҳаллалари аҳолиси учун ташкил этилган сайёр қабулда кўтарилган эди. Шундан сўнг халқ вакили, O‘zLiDeP депутатлик гуруҳи аъзоси Н.Шокиров ушбу мурожаатни атрофлича ўрганиб, ечимини топиш чораларини кўрди. Ҳатто 2018 йилнинг 15 февралида Чортоқ тумани “Сувоқова” давлат унитар корхонаси раҳбари Ё.Норматовга депутатлик сўрови юборди. Бироқ мутасаддилар халқ вакилининг сўровига на жавоб берди, на муаммога ечим топди.\nҲудди шу каби муаммо “Гулшан” МФЙдаги 3800 нафар аҳолини ҳам қийнамоқда. Натижада фуқаролар сувни ҳовузларга тўплаб ичишга мажбур бўляпти.\nМаҳаллий аҳоли вакилларининг билдиришича, халқ депутатлари Чортоқ туман Кенгашидаги O‘zLiDeP депутатлик гуруҳи аъзоси Р.Мирзаев жорий йил 10 сентябрь куни бу масала бўйича Чортоқ тумани “Сувоқова” давлат унитар корхонаси раҳбарига сўров юборган. Аммо бу гал ҳам депутат сўровига жавоб берилмаган.\nХуллас, чортоклик фуқароларни қийнаб келаётган муаммолару уларнинг жавобсиз саволлари жуда ҳам кўп экан. Хўш, мутасаддилар бу муаммоларга қачон ечим топади, қачон одамлар тоза ичимлик суви ичади? Умид қиламизки, Чортоқ тумани “Сувоқова” давлат унитар корхонаси тез орада бунга ечим топади.


Ахмад Турон: Қорабоғ урушидан баъзи хулосалар | TURONZAMIN\nPosted on 11/16/2020 by TURONZAMIN\n1. Куч адолатда. Арман давлатининг ёвуз босқинчилиги олдида Озар халқининг ҳақ учун кураши ўз натижасини берди.\n2. Урушга пухта тайёрланиш зарур. Энг такомиллашган техника ва хақ имон эътиқод билан уришга киришиш – энг тўғри йўл.\n4.Афсуски бошқа Турк давлатлари- жумладан Ўзбекистон давлати Ўзбек ҳалқи иродасини намоён эта олмаслигини яна бир бор кўрсатди: Озарбайжонни очиқ қўллаб қувватламади, хатто қуруқ баёнот бера олмади.\n3. Бирлик – қудрат манбаи. Халқларнинг моддий ва маънавий бирлиги миллатни қудратли қилади. Икки турк халқлари-Озар ва Турклар бирлашуви уларнинг қўлини баланд қилди.\n5. Душман гапига гап, харакатига харакат билан жавоб бериш, дўстни қувватлаш мардликдир. Арман давлати Турк қардошларимизни ҳар eрда асоссиз геносидда айблар экан, нега Ўзбек давлати Арман дашноқларининг 19 аср илкида аввал Чор Россияси қанотида, кейин эса болшевойлар билан миллионлаб ота-боболаримизни қириб кетганини хужжатли далиллар асосида баёнот билан чиқиб Арман давлатидан кечирим талаб қилмайди?\n6. Озарбайжонни қўлламаганлигига, уйғур биродарларимизни қўлламаслиги, чет эллардаги ўзбек диаспоралари тугул, хатто ўз фуқароларини қўлламаслиги қўшилса Ўзбекистон давлати ва рахбарининг миллатга хизмат қилмаётгани кўринади.\n7. Миллатнинг кучи унинг маънавий, илмий, иқтисодий, ва харбий салохиятидадир. Миллатнинг кучи-унинг сонидадир. Афсуски бу сохада Ўзбекистон қолоқлар орасида. Агар бугун (фаразан) Хитой, Россия ёки Эрон биз билан уруш бошласа аниқки ҳеч бир таёргарлигимиз йўқ бўлгани учун, 18 асрда eрларимизни Чор Россияси қандай босиб олган бўлса, шундай босиб олиш эҳтимоли мавжуд.\n8. Миллатга, ушбу масалаларни қандай eчиш мумкунлигини аниқ тушунган хақиқий миллатпарвар рахбар, Олий Мажлис ва Судлар зарур. Уни эса шаффоф ва хақиқий сайлов билан танланади. Афсуски, мавжуд хукуматдан, Шавкат Мирзияевдан бундай сайловни кутиб бўлмайди.\n9. Ўзбек халқи бирлашиб, тинчлик ва сокинлик, лекин қатъийлик ва давомийлик билан халқ йиғинлари, ижтимоий тармоқлар ва матбуотдa чиқишлар, даъватлар қиладиган, мавжуд қонунларга асосланиб ўз сўзини айтадиган вақт келди. Ўзбекистонда халқ иймон – эътиқоди, иродаси ва қонунларга асосланган жамият қуриш – бугуннинг талаби – эртага кеч бўлади.\n« ЎЗЛИГИМ. РОМАН-ПАМФЛЕТ ЗОКИР АЛИ: Тушунганга сабоқдир бу дунё! »


Севара Назархон кам интервью бериши сабабларини маълум қилди » Ўзбекистон янгиликлари – Zamin.uz\n27-08-2016 | 13:14\nZAMIN.UZ / Маданият / 27 Август 2016 года762\nЎзбекистонда хизмат кўрсатган артист Севара Назархон ОАВларга кам интервью бериши сабабларига тўхталди. “Ижодимнинг айрим паллаларида маъмуримдан интервью бермасликни, бунақа таклифларни қабул қилмасликларини илтимос қиламан. Ижодимда бирор янгилик бўлмаганида, янги альбом чиқаётган бўлмаса, янги концерт бераётган бўлмасам, шундай қиламан. Аравани қурқу олиб қочиш билан ўқувчиларни ҳам, тингловчиларни ҳам уринтириб қўйишни истамайман. Ўзбекистонда жуда кўпдан бери янги альбомим чиққани йўқ, концерт ҳам берганим йўқ. Нималар ҳақида интервью беришим мумкин? Мусиқадан ташқари нарсалар ҳақидами? ‘Сиз ёқтирган таом қайси?’, ‘Чойни хуш кўрасизми, айронними?’, ‘Сиз ёқтирган таом қайси?’, ‘Кун тартибингиз қандай?’ деган саволларга жавоб беришни ёқтирмайман. Бошқа санъаткорлар ҳақида нима ўйлашим ва шунга ўхшаш саволларни ҳам жиним суймайди. Ва, аксинча ўзбекча альбомим чиқса ё Тошкентда концерт берсам, хурсандчилик билан, керилиб, ўзим бу ҳақда сўзлаб бераман. Битта нарсага ишонинг ва эслаб қолинг: ўзим ҳаммангизни интервью беришга чақираман!”,—дейди хонанда “Uzbekistan airways” журналига берган интервьюсида. Маълумот учун, Севара Назархон “Миллий тв” телеканалининг очилиш маросимига бағишлаб суратга олинган кўрсатувда иштирок этди. Кўрсатув 1-сентябрь куни эфирга узатилади.\nЎқишни тавсия қиламиз Севара Назархон қизи Иман Анварнинг илк суратларини эълон қилди (Фото)\n18:22 / 20-05-2016\n12:37 / 02-05-2016\n12:43 / 29-04-2016\n18:02 / 07-12-2015


14:40 / 15.05.2017\nХитойда ўз ишини давом эттираётган "Бир макон, бир йўл" Форуми доирасида 20дан ортиқ мамлакатлар ва халқаро ташкилотларнинг иқтисод-молия сектори вакиллари учрашуви ҳам бўлиб ўтди. Унда савдони ривожлантиришга кўмак бериш, айрим мамлакатларнинг лойиҳаларини молиявий интеграцияси, ўзаро сармоялар ҳамда барқарор тараққиёт масалалари муҳокама қилинди.\nУнда сўзга чиқан ХХР тижорат вазири Чжун Шаннинг қайд этишича, Хитойнинг ўсиш суръатлари дунё мамлакатларига кенг имкониятлар эшигини очмоқда. “Тахминларга кўра, яқин 5 йилда Хитой импорт қиладиган маҳсулотлар 8 трлн доллардан ошиб кетади. Ундан 2 трлн доллари "Бир макон, бир йўл" ташаббуси доирасига тўғри келади.\nХитойнинг тўғридан-тўғри сармоялари 750 млрд доллардан ошади. Хитойлик сайёҳлар бу давр ичида 500 млн кишидан ортиши кутилмоқда. Бу бутун дунё учун улкан савдо имкониятларини очади”, - деган Чжун Шан.\nШу билан бирга, вазирнинг айтишича, Хитой бу борадаги ҳаракатларини кучайтириш ниятида. Хусусан, 2018 йилдан бошлаб Хитойда ҳар йили ушбу мамлакат импорт қиладиган маҳсулотлар ярмаркаси ташкил этилади. Бу ярмарка нафақат дунё мамлакатлари учун савдо имконият бўлади, балки дунёдаги энг йирик савдо платформаси бўлади.\nВазирнинг сўзларига кўра, 30дан ортиқ мамлакат билан ҳамкорлик келишувларини имзолайди ҳамда 100та лойиҳани амалга оширишни бошлайди. Бу лойиҳалар савдонинг ривожланишига ижобий ҳиссасини қўшади. Форум мавзуларидан бири – Евроосиё интеграциясини Хитойнинг "Бир макон, бир йўл" ташаббуси билан жипслаштиришдир.\n"Бир макон, бир йўл" Форуми доирасида 20дан ортиқ мамлакатлар ва халқаро ташкилотларнинг иқтисодий сектори вакиллари учрашуви ҳам бўлиб ўтди. Унда савдони ривожлантиришга кўмак бериш, ўзаро сармоялар ҳамда барқарор тараққиёт масалалари муҳокама қилинди.